
Aika


Aika on oleellinen kertomaan koska jokin tapahtui.


Koska kaikki tämä siis tapahtui?


Ehkä 8398 vuotta ennen Tasavallan syntyä


Ehkä vuonna 3267 Loranamin aikaa.


Tai ehkä jonain muuna vuonna jotakin muuta aikakäsitystä.


Moninaisista vuosiluvuista huolimatta ajankohta oli linnunradan ensimmäisen ajan iltaruskossa. Ajankohta, jona 500 000 vuotta jatkunut ensimmäinen kansoittaminen oli kohtaamassa loppunsa. Kukaan ei tiennyt miten loppu tulisi, mitä se tarkoittaisi ja millainen olisi linnunradan toinen aika. En sitä tiennyt tuolloin minäkään.


Ajankohta oli ennen heräämistä, ennen kuin tiesin, kuka olen.


Yksi asia on kuitenkin varma ja se on paikka. Tämä kaikki tapahtui Loranamissa. Maailmassa, joka oli kotini. Oli sitä jo ennen kuin heräsin tietoisuuteen, ennen kuin taivaankappaleet muodostivat planeetan tunnettuun maailmankaikkeuteen.

Kohtaaminen sivullisen kanssa


Morof katseli mietteliäänä maisemaa edessään. Jälleen kerran hän oli jättänyt entisen elämän taakseen ja lähtenyt kohtaamaan tuntemattoman tulevaisuuden. Tällä kertaa lähtö oli tapahtunut vapaaehtoisesti ja sillä oli tarkkaan määritelty tarkoitus.


Osa menneistä elämänmuutoksista oli tapahtunut pakon edessä ja osa vain näennäisesti omasta tahdosta, mutta oliko mikään silti ollut vapaaehtoista. Olivatko ympäristön paine, itsestä riippumattomat tapahtumat tai elämän vääjäämättömät murheet yhtä pakottavia syitä jättää entinen taakseen, kuin mitä olivat vangiksi joutuminen tai väkivallan kohtaaminen.


Nyt lähtö oli tapahtunut vapaaehtoisesti ilman ulkopuolelta tulevaa painetta. Hän oli omasta aloitteestaan ilmoittautunut viestinviejäksi. Saattoi tietenkin kysyä, oliko koetun elämän muokkaama velvollisuudentunne niin vahva, ettei tälläkään kertaa ollut olemassa todellista vaihtoehtoa.


Oli lähtö kuinka vapaaehtoinen hyvänsä, niin kaikesta aiemmasta poiketen siinä oli mukana vahvaa kaihoa. Synnyinkodin ahdistavasta ilmapiiristä lähtö ei ollut saanut kaipausta aikaiseksi. Päätös Nurinin tai lafaattien maan taakse jättämisestä oli ollut tarkoituksenmukainen ja jopa kulloisessakin tilanteessa helpottava päätös. Nyt kaikki oli ollut toisin.


Avennen jättäminen oli tuntunut pahalta. Varsinkin kun omassa mielessä kirkkaana olevat syyt ääneen sanottuna tuntuivat latteilta ja riittämättömiltä. Suru, jota hienoinen katkeruus sävytti, oli ollut läsnä, vaikka vakuuttelut paluun varmuudesta yrittivät tuoda helpotusta.


Avenne oli tiennyt, millaisen naisen kanssa oli yhteen päätynyt, millaisen elämänkokemuksen sattumalta löydetty rakkaus piti sisällään. Ehkä siksi mikään ei ollut tullut täytenä yllätyksenä, mutta ei se tarkoittanut, etteikö lähtöilmoitus olisi ollut musertava.


Avenne oli joutunut miettimään, että eikö hän riittänyt tuolle toiselle naiselle? Eikö rakkaus koskaan voittaisi velvollisuudentunnetta tai jotakin Morofin sisällä asuvaa rauhattomuutta, joka vei naisen yhä uudelleen tien päälle.


Morof oli yön pimeydessä poistunut Avennen suvun maatilalta ja lähtenyt kipuamaan Tirizin kallioisen kannaksen ylitse. Famousin ja Lemorin tasangon välissä sijaitseva kukkulajono oli helppokulkuisempi kuin itse vuoristo, mutta antoi silti useamman päivän haasteen.


Etelän ja pohjoisen väliset tiet kulkivat niiden yhdistämien kaupunkien sijainnin mukaisesti tasangon molemmin puolin. Lemor ei suhteellisen kuivana ja karuna alueena ollut koskaan houkutellut asutusta, joten yksikään tie ei kulkenut sen poikki. Lemor oli metsästysmaata ja satunnaisten rikollisten piilopaikka. Siis kaikin puolin tiestöä sopivampi reitti vihollisen katseita välttelevälle matkaajalle.


Lemorin tasangolle laskeutuessaan Morof ei ollut huolissaan vakoojista tai tiedustelijoista. Reittivalinta oli ollut järkevä ja mahdollisuus törmätä vihollisen sotilaisiin mitätön. Kaikki tämä mielessä hafaami yllättyi havaitessaan tasangolla liikettä. Oliko hän onnistunut suunnistamaan juuri jonkin rikollisjoukon piilopaikan tietämille.


Turvallisuudentunteesta huolimatta Morof ei ollut kulkenut huolettomasti. Hän oli käyttänyt huolella hyväkseen kaikkea maaston tuomaa suojaa ja edennyt varovaisesti ympäristöä tarkkaillen. Niinpä nainen oli varma, että havaitessaan liikettä tasangolla, oli hän itse edelleen piilossa alempana olevien katseilta.


Morof olisi voinut lähteä itään tai länteen ja kiertää kenenkään huomaamatta yllättävä kohtaaminen. Jokin alapuolella näkyvässä tapahtumassa sai kuitenkin jatkamaan matkaa eteenpäin, entistäkin huolellisemmin kaikilta katseilta piilossa. Etäisyyden takia tarkkaa kuvaa ei voinut saada, mutta henkilöiden liikkeet ja sijoittuminen eivät vaikuttaneet siltä, että olisi vaanittu riistaa tai piiloteltu ulkopuolisten katseilta aikaansa kuluttaen.


Morof hiipi alaspäin ja jäi säännöllisesti tarkkailemaan näkymää. Hiljalleen kuva henkilöistä ja tapahtumista alkoi selkiintyä. Aikuisten ryhmä oli jostakin omituisesta syystä piirittänyt pienemmän hahmon, selvästi nuorukaisen, joka kyyhötti maassa käsillä päätään pidellen. Piiritetty sai osakseen ryhmän kasvojen ilmeistä ja suun liikkeistä päätellen herjauksia, mutta myös toistuvia iskuja maasta noukituilla risuilla.


Nuorukainen oli lähes alasti, tällä oli vain jonkinlaiset lyhyet housut. Oli vaikea ymmärtää, miksi uhri oli riisuttu, mutta syy ei varmasti ollut miellyttävä. Ryhmä oli niin sekalaisesti ja vaatimattomasti pukeutunut, että yhteyttä viholliseen oli mahdoton nähdä.


Mitään pidempiaikaiseen majoittumiseen viittaavaa ei näkynyt, mutta keihäitä ja jousia lojui maassa. Kyse oli rikollisjoukkoa todennäköisemmin metsästäjistä. Ryhmä oli mahdollisesti tullut Morofin tavoin Famousista, sillä Barosista tai Tirizistä, jotka olivat Lemoria lähinnä olevat kaupungit idässä, tuskin eksyttäisiin metsästysretkelle näin länteen.


Morof teki tilannearviota ja suunnitelmaa parhaasta tavasta edetä. Hän voisi edelleen vain lähteä pois, mutta avuttomalta näyttävän nuorukaisen jättäminen tuollaisen kohtelun käsiin soti perääntymistä vastaan.


Oliko mahdollista, että nuorukainen oli jotenkin ansainnut kohtelunsa? Antoiko edes metsästyssaaliin varastaminen oikeutuksen väkivaltaiseen alistamiseen? Ruoan varastamisen syynä oli aina nälkä eikä sellaista tekoa voinut tuomita kuten tavanomaista rikosta.


Mikä siis oli oikea tapa edetä? Jos nuorukainen olisi ollut vain vankina, olisi voinut lähteä keskustelemaan ja kyselemään. Nyt oli kyseessä joukkopahoinpitely ja se muutti kaiken. Väkivallan hurmoksessa olevat metsästäjät piti saada perääntymään tilanteesta.


Tavalliset metsästäjät eivät olleet taistelujen tai väkivallan koulimia. Oli eri asia käydä ryhmänä aseettoman nuorukaisen kuin koulutetun ritarin kimppuun. Metsästäjillä oli riistankaatoon hyvät aseet, jotka toki toimisivat yhtä lailla henkilöön, mutta lojuivat hyödyttöminä käden ulottumattomissa.


Morof oli pukeutunut saappaisiin, housuihin ja tunikaan sekä matkantekoon soveltuvaan hupulliseen kaapuun. Asevyö oli kiedottu vyötäisille, mutta vain tikari oli pujotettuna siihen, vanhaan tapaan viistosti selän puolelle. Kaikki muut varusteet ja matkaeväät oli pakattu reppuun. Nurinin ritarimiekka ja lafaattien rapiiri oli kääritty kankaaseen, jonka olkaremmi mahdollisti helpon kantamisen.


Yllätyksen lisäksi Morof totesi tarvitsevansa sopivan pelotteen. Niinpä hafaami kaivoi suurehkon kiven takana repusta Nurinin värejä kantavan asetakin ja ritariviitan. Ne kertoisivat tyhmemmällekin, kenen kanssa oltiin tekemisissä.


Morof puki Nurinin ritarikunnan vaalean tunikan ja housujen päälle pitkän hihattoman asetakin, jonka toinen puoli oli punainen ja toinen sininen. Viitta oli samalla tavoin kuvioitu, mutta värit olivat toisinpäin. Molempiin oli kirjailtu kullanhohtoinen risti. Kangaskääreestä käteen tarttui ritarin kahden käden pitkämiekka, joka pelkällä ulkonäöllään herätti huomattavasti lafaattien pistomiekkaa enemmän pelkoa.


Morof jätti reppunsa kiven taakse ja lähti hiipimään lähemmäs tapahtumapaikkaa. Ryhmän muuhun kuin metsästykseen liittyvän kokemattomuuden näki pelkästään siitä, että kaikki seisoivat ringissä eikä minkäänlaista vartiointia ollut järjestetty. Yhtä anteeksiantamattoman huolimatonta oli jättää kaikki aseet käden ulottumattomiin.


Aseet olivat kuitenkin syy sille, että Morof halusi lähemmäs ennen paljastumista. Metsästäjän käsissä jousi tai keihäs oli tehokas tappotyökalu vaikkei kohde olisikaan riistaa.


Morof oli päässyt niin lähelle kuin huomaamatta oli mahdollista. Kallioinen rinne oli muuttunut hiljalleen loivemmaksi ja rehevämmäksi, mutta samalla pensaat olivat korvanneet kivet näkösuojana. Nyt hafaami oli kyykyssä tasangon ruohon peittämällä maaperällä pienen pensasrykelmän takana.


Pensaiden välistä näkyvä näytelmä oli juuri sellainen kuin miltä se ylemmäs rinteille oli näyttänyt. Ringissä seisova joukko ja maassa kippurassa makaava, päätään käsillä suojaava lähes alaston hahmo. Halventavat herjaukset ja risujen lyöntiäänet kantautuivat nyt korviin. Niiden kaiku karkotti viimeisetkin mietteet siitä, pitikö tilanteeseen sekaantua.


”Saastainen olio!”


”Sinulla ei ole oikeutta elää!”


”Olet eläin!”


”Palvelet vihollista!”


”Ansaitset pahempaa kuin mikään riista!”


”Senkin karvainen kuvotus!”


Jokaista huudahdusta ja solvausta seurasi risuilla tapahtuva ruoskinta ja jokaista tuskan ulvahdusta seurasi sadistinen naurunremakka.


Morof nousi ja lähti kävelemään nopein askelin kohti ryhmän muodostamaa rinkiä. Päällä oli Nurinin asetakki ja viitta, kädessä pitkä ritarimiekka ja vyöllä roikkui lisäpelotteena lafaattien rapiiri. Nainen oli valmiina ryntäämään eteenpäin, jos joku lähtisi tavoittelemaan aseitaan.


Morofin hämmästykseksi ja ryhmän typeryyden vahvistaen, kukaan ei edelleenkään huomannut mitään poikkeavaa. Kaikki olivat niin keskittyneitä halveksittavaan leikkiinsä, ettei lähestyvä uhka mahtunut aistien vajavaiseen käsittelykykyyn.


Morof oli vain muutaman metrin päässä ringistä, kun ensimmäinen ryhmästä huomasi uuden tulokkaan. Kasvojen hämmentynyt ilme ja epämääräinen rykäys suusta sai muut keskeyttämään nuorukaisen kiusaamisen. Osa ymmärsi heti keskeytyksen syyn, osa käänteli päätään ihmeissään. Osa oli selvästi ärsyyntynyt leikin loppumiseen, mutta osa näytti avointa pelkoa.


Varmasti kukaan ryhmästä ei ollut osannut odottaa ritarin saapuvan seuraamaan heidän toimiaan. Vaikka oltiin kaukana niin tiestöstä kuin vihollisesta, eivät ritarit täälläkään avoimesti kulkeneet. Yllättävää keskeytystä seurasi hitaan järjenjuoksun tekemä päätelmä, jota naisen kädessä lepäävä paljas miekka avitti. Kyse ei ollut ystävällisestä vierailusta.


Väkivallan ja solvaamisen tuoma kiihko oli yhä tuoreena mielessä, mutta ainakin suurin osa ymmärsi, ettei ritari jakanut tuota intohimoa. Naisen kylmä, jopa vihamielinen katse, joka kiersi ryhmän keskuudessa, sai aikaan epämiellyttävän tunteen.


Syntyneessä hiljaisuudessa nuorukaisen pienet ääntelyt kuuluivat selkeinä ja muutama ryhmästä vilkaisi uhrin suuntaan. Sääliä heistä kukaan tuskin tunsi, pikemminkin halua piilottaa tuo todistuskappale. Jokunen murahdus yritti muotoutua sanoiksi, kun jotkut yrittivät keksiä hyväksyttävää selitystä ritarille.


Morof havaitsi muutamat vilkaisut maassa lepääviin aseisiin ja piti tilannetta tarkasti silmällä. Nyt kun hän oli päässyt lähietäisyydelle, ei miekan kanssa ollut suurta huolta, mutta silti huolimattomuuteen ei saanut sortua. Yksikin onnekas keihään heitto voisi koitua kohtaloksi ja mikä olisikaan kaiken koetun jälkeen turhempi tapa kuolla, kuin vähäjärkisten metsästäjien käsissä täällä autiolla tasangolla.


”Jos teidän paksuun ja ääliömäiseen kalloonne mahtuu yhtäkään älyllistä ajatusta, niin suosittelen teitä lähtemään ilman aseitanne”, Morof totesi kylmästi. ”Enemmän kuin mielelläni kaivan sisuskalunne esiin ja ripottelen ne saaliseläinten saataville.”


Ryhmä vilkuili toisiinsa epätietoisena, odotti jonkun tekevän aloitetta suuntaan tai toiseen. Pelko oli todellista, mutta toisaalta kukaan heistä ei ollut nähnyt ritaria miekka paljaana. Oliko noista yleensä ratsun selässä koreilevista hahmoista oikeasti vastusta ylivoiman edessä. Oliko ritari muuta kuin nimitys.


Vastassa oli kuitenkin yksinäinen nainen. Tämä oli ritari, mutta oliko oikeasti syytä perääntyä. Naisen lyhyehköt, juuri ja juuri olkapäille ulottuvat tummat hiukset reunustivat kasvoja, joiden ilmeessä oli vihaa ja uhkaa, ei häivähdystäkään pelosta tai epävarmuudesta.


Käsistä, jaloista ja vartalosta saattoi vaatteiden läpikin nähdä voimaa, joka kertoi ritarin olevan muutakin kuin nimitys. Pitkän miekan uhkaava terä oli pelottava eikä jäänyt epäselväksi, etteikö ritari kyennyt sitä käyttämään, mutta silti, yksinäinen nainen heitä kaikkia vastaan?


Vaikka tilanne inhotti Morofia, ei hän halunnut tappaa ketään. Metsästäjät olivat ääliöitä ja heikompiaan sortavia sadisteja, mutta olivatko he kuolemantuomion ansaitsevia rikollisia? Kaikkialle levittäytyvän sorron ja alistamisen keskellä elävien kohdalla vastaus ei löytynyt tästä yhdestä hetkestä.


Jos asiat jättäisi metsästäjien käsiin, voisi näiden valinta olla mikä tahansa tottelemisesta ääliömäiseen aseiden tavoitteluun. Ja jos valinta olisi aseet niin silloin tappamista olisi huomattavasti vaikeampi välttää. Oli siis vakuutettava ryhmä tilanteen toivottomuudesta.


Morof syöksähti eteenpäin, ei siksi että niin olisi tarvinnut tehdä vaan koska se antoi pontta pelotteelle. Liikettä seurasi laaja ja monimutkainen miekan heilautus, joka oli kaikessa näyttävyydessään hallittu, mutta täysin tarpeeton. Tai olisi ollut tarpeeton ja jopa vaarallinen todellisessa taistelutilanteessa, mutta henkisenä aseena yksinkertaisia metsästäjiä kohtaan juuri oikea tapa.


Morof käänsi liikkeen aikana miekan lappeen iskusuuntaan ja kumautti sen riittävän kovalla voimalla lähimmän metsästäjän ohimoon, jotta sai tämän kaatumaan kumoon. Miekka teki uuden kaarron ilmassa ja iski jälleen lappeella toisen polvitaipeeseen. Ei niin lujaa, että jotakin hajoaisi, mutta riittävän kovaa, jotta suusta purkautui tuskan huudahdus ja jalka petti alta.


Morof piti miekan ylhäällä ja totesi kylmästi: ”Seuraavalla iskulla se ei ole lape, joka teihin osuu.”


Nyt metsästäjät eivät arponeet ritarin tai yksinäisen naisen aiheuttaman uhan vakavuutta. He eivät vilkuilleet toisiaan tai aseitaan vaan säntäsivät yhtenä sekopäisenä ryppäänä pakoon. Mukana rynnisti jaloilleen päässyt kaksikko, jonka kohtalona oli ollut ritarin näytöksen uhriksi joutuminen. Toinen päätään pidellen ja toinen polveaan hieman ontuen he seurasivat kumppaneidensa vanavedessä.


Morof seurasi katseellaan, kuinka ryhmä lähti kiipeämään kallioisten kukkuloiden rinnettä ylöspäin. Hän varmisti, että etäisyyttä oli riittävästi ja että pako jatkui edelleen, ennen kuin kiinnitti huomionsa maassa polvillaan olevaan nuorukaiseen.


Morofin aikomus oli kysyä vointia ja tarkistaa vammojen laatu, mutta suunnitelmat jäivät toteutumatta. Nuorukainen käänsi kasvot pelastajansa suuntaan ja vaikka katseessa oli kiitollisuutta, joutui Morof yllättyneenä perääntymään pari askelta.


Leukaa koristava parta ja tuuheat rintakarvat eivät kuuluneet nuorukaiselle, mutta silti pystyyn kömpivä mies oli päätään Morofia lyhyempi. Jalassa eivät myöskään olleet lyhytlahkeiset housut vaan pitkähkö nahkainen lannevaate.


”Mikä sinä oikein olet”, Morof kysyi hämmästyneenä ennen kuin ehti kunnolla miettiä sanojaan.


Miehen kasvoille nousi huoli ja silmät etsivät pakotietä.


”Anteeksi, en tarkoittanut sitä ihan noin”, Morof jatkoi nopeasti. ”En halua mitään pahaa. Halusin vain tietää, kuka olet ja mitä teet täällä tuollaisessa asussa.”


Morof mietti, oliko törmännyt johonkin omituiseen erakkoon tai mahdollisesti pakoilevaan rikolliseen. Samalla nainen pohti tapahtumia ja omia toimiaan. Riippuiko niiden oikeutus miehen vastauksesta? Vaikuttiko ulkonäkö tai pukeutuminen siihen, miten toista sai kohdella.


Katsoessaan itseään huomattavasti pienempää miestä ja muistaessaan metsästäjien kuvottavan käytöksen, oli vastaus ilmeinen. Edelleen hän toimisi samoin. Mikään ei oikeuttanut sellaista ruumiillista ja henkistä väkivaltaa, mitä ryhmä oli kollektiivisesti käyttänyt pienempäänsä kohtaan. Morof huokaisi ja yritti hymyillä rauhoittavasti työntäessään miekan hitaalla liikkeellä huotraan.


”Minomus on nimeni”, mies vastasi epäröiden. ”Olin metsästämässä tavalliseen tapaan, kun nuo korkeat kaupunkilaiset ottivat minut kiinni.”


”Tavalliseen tapaan, siis onko sinulla asumus täällä tasangolla”, Morof kysyi edelleen hämmentyneenä. Ainoat kenen kanssa hän oli törmännyt lannevaatteisiin, olivat mind-xianit, mutta miehen käyttämällä yksinkertaisella vaatekappaleella ei ollut mitään tekemistä näiden kanssa. Ulkonäkönsä puolesta mies oli toki myös niin kaukana mindxianeista kuin vain oli mahdollista.


Lannevaatteen täytyi liittyä asumiseen ja elämään Lemorilla, jossa metsästyssaaliista saatava nahka oli ainoa keino valmistaa vaatteita. Mistään tällaisesta elämäntavasta Morof ei ollut koskaan kuullut, mutta edessä seisova mies oli elävä todiste, että ainakin yksi tuollainen erakko löytyi.


Mies nyökkäsi edelleen epävarmasti, mutta Morofin rauhallisen äänen ja ystävällisen hymyn saattelemana silmät eivät enää etsineet pakotietä.


”Viimeksi kun törmäsin sinun pituisiisi olin joutua syödyksi, joten toivottavasti metsästit eläimiä.”


”Gindarit”, mies kuiskasi irvistäen.


”Toivottavasti sinulla ei ole samanlaisia mieltymyksiä, jota rehellisesti sanoen epäilen, sillä tunnuit olevan ennemminkin saalis kuin metsästäjä.”


”Metsästin riistaa siinä missä korkeat kaupunkilaisetkin, mutta tuo ryhmä halusi itselleen viihdykettä”, mies sanoi hieman kiihtyneenä.


Morof päätti olla viittaamatta enempää gindareihin. Selvästi se tuntui loukkaavan Minomukseksi itsensä esitellyttä miestä. Mikä ei tietenkään ollut ihme. Kukaan, kuka tiesi jotakin vuorinkaisista, ei varmasti halunnut itseään verrattavan näihin.


”Ikävää ja säälittävää käytöstä, ei siitä mihinkään pääse. Siksi päätin puuttua asiaan”, Morof sanoi. ”Sinun onneksesi osuitte matkani varrelle.”


”Olen kiitollinen pelastuksesta”, Minomus totesi. ”En voinut uskoa silmiäni, kun äkisti seisoit siinä kuin jokin korkeampi voima.”


”No sinun pituuteesi verrattuna olen korkeampi voima”, Morof totesi ja katui saman tien sanavalintaansa. Jo toinen humoristiseksi tarkoitettu kommentti Minomuksen pituuden kustannuksella. Morofin henkilökohtaiseen filosofiaan kuului, että kaikesta saattoi vääntää huumoria eikä mikään elämän osa-alue ollut siltä kielletty. Tässä tuntemattomassa tilanteessa huumorin ja loukkauksen raja oli kuitenkin häilyvä. Ei voinut mitenkään tietää kuinka arka asia pituus miehelle mahdollisesti oli.


Minomus kuitenkin hymyili, vaisusti, mutta hymyili kuitenkin, mikä sai Morofin tuntemaan pientä helpotusta.


”Täällä ei moista onnenkantamoista voi kovin usein käydä. Siis että joku vieras osuu pelastamaan ikävästä tilanteesta juuri oikeaan aikaan ja juuri oikeassa paikassa”, Morof jatkoi. ”Oliko näkemäni vain yksittäistapaus vai onko vaara aina olemassa?”


”En muista tuollaista tapahtuneen kenellekään. Vaikka kaupunkien metsästäjät näkisivät meitä niin ei sellainen yleensä kiinnosta ketään. Joskus jopa saalista myydään tai vaihdetaan jos jommallakummalla on ollut erityisen hyvä tai huono metsästysonni.”


”Meitä? Et siis asu täällä yksin.”


Minomus katsoi naista kulmiaan kurtistaen ja kysyi epäröiden: ”Mistä sinä oikein olet kotoisin?”


Morof ymmärsi, että vastaus hänen kysymykseensä oli jotakin, jonka tavanomainen pohjoisten kaupunkien tai ainakin Lemorin ympäristön kaupunkien asukas tietäisi. Jotakin joka oli hävinnyt hafaamien perimätiedosta ja jota ei Rafaelin kertomuksissa tai Nurinin elämässä ollut tullut vastaan. Toki Loranam oli laaja ja sitä ympäröivä maailma vielä laajempi, joten oli varmasti vielä paljon asioita, joita Morof ei tiennyt.


”Olen etelästä, paljon Lemorin tasankoa etelämpää, joten minulla ei ole tarkkaa kuvaa elämästä pohjoisemmassa”, Morof vastasi ympäripyöreästi.


Minomus nyökkäsi ja selvästi mietti mitä sanoisi.


”Jos sinulla on jokin salaisuus niin ei sitä minulle tarvitse kertoa”, Morof jatkoi. ”Minulle riittää, että pelastin sinut ja ettet ole heti uudelleen vaarassa. Voimme erota tässä ja nyt hyvässä yhteisymmärryksessä omia juuria pettämättä.”


”Ei minulla mitään salaisuutta ole”, Minomus vastasi syvään henkäisten. ”Tämä tapaus ja muutokset nykyisessä maailmassa saivat minut ehkä ylivarovaiseksi.”


”Ei varovaisuudessa ole mitään väärää, ei ainakaan tuon jälkeen mitä juuri koit.”


”En ole tavannut ketään, joka ei tietäisi heti minut nähdessään kuka olen. Siksi kysymyksesi pääsi yllättämään.”


Morof tiesi tulkinneensa tilanteen väärin. Hän oli itse kotoa lähtönsä jälkeen välttänyt paljastamasta mitään hafaameista ja kertonut juuristaan vain ympäripyöreästi. Omat kokemukset olivat vieneet päätelmät väärään suuntaan. Ei kaikilla ja kaikkialla ollut salaisuuksia.


”Siis minä ja kansani asumme Lemorilla. Hiukan idempänä Tirizin kannaksen juurella meillä on useita kyliä.”


”Olin siinä käsityksessä, että Lemor on asumaton.”


”Varmaan pohjoisten kaupunkien tai mind-xianien näkemyksen mukaan se onkin”, Minomus vastasi. ”Me olemme melko mitätön kyläyhteisö. Elämme vaatimattomasti ja meitä on vähän.”


”Ei kai sellainen tee teistä olemattomia.”


”Ei omasta mielestämme, mutta suuret ja mahtavat ajattelevat toisin. Eikä asia meitä suuremmin vaivaa. Mitä mitättömämpiä olemme, sitä vähemmän kukaan on meistä kiinnostunut.”


”Olette siis saaneet olla rauhassa niin kaupunkilaisilta kuin viholliselta?”


”Korkeiden kaupunkilaisten kanssa kohtaamme satunnaisesti täällä Lemorilla, mutta kuten sanoin niin yleensä rauhanomaisesti. Jotkut meistä jopa työskentelevät Famousissa tai Barosissa joko tilapäisesti tai pysyvästi ja toki käymme myös heidän toreillaan myymässä riistaa ja nahkoja”, Minomus vastasi. ”Olemme eläneet sulassa sovussa kaupunkien korkean kansan kanssa niin kauan kuin tiedän.”


Morof nyökkäsi ja mietti toistuvaa ilmaisua korkea. Oliko se alemmuudentunnetta vai ironinen nimitys?


”Vihollisesta tiedämme sen mitä olemme nähneet ja kuulleet Famousissa ja Barosissa. Emme ole tekemisissä kaukaisempien kaupunkien kanssa, mutta tiedämme tilanteen olevan samanlainen kaikkialla. Meistä ei kukaan ole kuitenkaan ollut kiinnostunut.”


”Teistä ei ole hyötyä eikä vaaraa, oma olemattomuutenne on suojannut teitä”, Morof totesi. ”Kuulemani perusteella et voinut tunnistaa värejäni, mutta olen Nurinin ritareita. Nurin on kaikkein eteläisin pohjoisen kaupungeista ja se sijaitsee huomattavasti Lemoria etelämpänä.”


”Sitä ihmeellisempää, että osuit pelastamaan minut.”


”Suunnitelmani ei ollut matkata tänne, mutta jouduin gindarien tai siis vuorinkaisten vangiksi, ja pakeneminen ei juuri antanut mahdollisuuksia suunnistamiselle. Päädyin monien vaiheiden jälkeen Famousiin ja sieltä olen nyt tulossa.”


Minomuksen ilme kertoi vastenmielisyydestä heti, kun vuorinkaiset mainittiin. Morof ei voinut tätä ihmetellä. Jokainen, joka oli gindarit kohdannut, tunsi varmasti samalla tavalla. Ihme sinänsä, että Lemorilla asuvatkin olivat voineet näihin törmätä. Ehkä Minomuksen kansa ulotti metsästysretkiään aina vuoristoon saakka.


”Nyt olemme kertoneet itsestämme ja vastailleet kysymyksiin, mutta lienee kuitenkin aika erota. Matkamme ja elämämme kulkevat eri suuntiin”, Morof sanoi.


”Haluaisin palkita tekosi ja koska kyläni ei ole kovin kaukana niin voisitko ajatella yhteistä ateriaa?”


Morof jäi miettimään kutsua, joka mitä suurimmalla todennäköisyydellä oli vilpitön.


”Olisi kunnia syödä ritarin seurassa.”


Morof ymmärsi ja halusi uskoa Minomusta. Elämä ei useimmiten kuitenkaan sujunut pelkän uskon varassa. Terve varovaisuus ja epäluulo olivat varmemmat kumppanit päätöksiä tehtäessä.


”En voi tämän enempää vakuutella kutsuni aitoa pyyteettömyyttä, mutta ymmärrän jos pelkäät lähteä vieraan matkaan.”


Morof mittaili päätä lyhyempää Minomusta ja vastasi: ”En pelkää lähteä sinun mukaasi, mutta sinä olet eri asia kuin koko kyläyhteisösi.”


Minomus kohautti olkiaan tietämättä mitä vastata.


”Mistä minä tiedän, vaikka nuo metsästäjät olivat vanginneet sinut hyvästä syystä ja normaalisti osat olisivat tyystin toisinpäin.”


”Kai he olisivat siitä sinulle maininneet?”


Morof nyökkäsi, sanat olivat totta. Ei kukaan rehellisissä aikeissa toiminut olisi vain mykkänä lähtenyt pakoon ilman, että olisi puolustanut omia kantojaan ja omaa toimintaansa. Olihan sadistisessa näytelmässä ja metsästäjien sanavalinnoissa paljon muutakin, jotka puolsivat Minomusta. Ehkä tilannetta oli ajateltava jälleen omien kokemusten kautta.


Oli kestänyt pitkän aikaa, ennen kuin hänen suhtautumisensa Defukseen oli muuttunut terveestä epäluulosta ja varovaisuudesta luottamukseksi. Kaiken koetun jälkeen tuo luottamus oli osoittautunut yhdeksi elämän parhaista päätöksistä ja oli osaltaan mahdollistanut ritariksi pääsyn.


Kaiken todennäköisyyden ja myös harjaantuneen mielen keräämien todisteiden valossa Minomus oli rehellinen. Oliko siis jälleen kerran aika luottaa ventovieraaseen? Ehkä Minomus oli sen ansainnut. Ehkä ritarin tuominen jollain tapaa auttoi miestä, koska lyhytkasvuisuutensa takia tämä ei varmastikaan ollut omiensa joukossa kaikkein merkittävin henkilö.


”Hyvä on, otan tarjouksesi vastaan.”


”Onneksi et tuon pidempään joutunut päätöstä miettimään.”


”Jos tietäisit, millaista elämää olen elänyt, niin ymmärtäisit paremmin liiallisenkin epäluulon kaikkia kohtaan.”


”Yritän siis olla luottamuksesi arvoinen”, Minomus vastasi. ”Joudun tosin nousemaan jakkaralle, jos meinaan yltää sinun tasollesi.”


”Tarvittaessa pystyn sentään vielä polvistumaan”, Morof vastasi hymyillen. ”Ihan niin vanha en sentään ole.”


”Sepä olisi näky, kun ritari polvistuisi meikäläisen edessä.”


”Kummallisempaakin lienee tapahtunut”, Morof totesi ja mietti, olivatko Minomuksen sanat jonkinlainen hienovarainen pyyntö. Pitäisikö hänen miehen kyläläisten nähden polvistua tämän edessä. Morof hymyili hienoisesti omille ajatuksilleen. Ei hänelle tuottaisi mitään ongelmaa tehdä niin, jos sopiva hetki tulisi vastaan.

Hiipuva silta alkuhämärään


Morof seurasi Minomusta itään. Reitti seuraili Tirizin kannasta, joka täytti pohjoisen puolella näkökentän. Kaikilla muilla suunnilla ruohoinen ja karu, mutta pienten kivirykelmien ja pensassaarekkeiden täplittämä Lemorin tasanko jatkui silmänkantamattomiin.


Selässä Morofilla oli reppu, joka oli haettu kätköpaikastaan. Ritarin viitta ja asetakki olivat edelleen puettuna, samoin kuin asevyö kaikkine varusteineen. Niiden tuomaa arvovaltaa oli tarkoitus näyttää Minomuksen toiveesta.


Aivan kuten Minomus oli sanonut, ei matkaa perille ollut kovinkaan paljoa. Tuskin oli kävelty kahta tuntia, kun jonkinlaisen kylän hahmo ilmaantui näkökenttään. Morof oli hyvillään havainnosta, sillä tämä tarkoitti, ettei kiertoa varsinaiseen matkaan tullut kohtuuttomasti.


Kylä oli vaatimaton ja kaupunkeihin verrattuna pieni, mutta jos Morof vertasi sitä omaan kotikyläänsä niin näkemys muuttui. Rakennukset olivat tyystin toisenlaisia, mutta niitä oli useita kymmeniä, enemmän kuin kykeni yhdeltä seisomalta laskemaan. Myös asukkaita tuntui häärivän askareissaan tai vain istuskelemassa enemmän kuin oli mahdollista hahmottaa.


”Varmasti vaatimaton ja pieni kaupunkien korkeille asukkaille, mutta koti joka tapauksessa”, Minomus sanoi.


”Kotikyläni ei ole edes tämän kokoinen, joten ei koko merkitse mitään”, Morof vastasi ja tiesi tarkoittavansa sekä kylää että Minomuksen pituutta.


”Etelässä asiat taitavat olla toisin tai ainakaan en ole kuullut meidän lisäksi muista pienistä kylistä täällä pohjoisemmassa.”


”Etelässä kaikki eivät asu kivikaupungeissa tai niiden ympäristössä.”


”Sinunkin sydämessäsi siis asuu pieni kyläläinen.”


Morof ei vastannut. Hän ei tuntenut sydämessään pienintäkään palaa kyläläisestä tai edes kaipuuta sellaiseksi, mutta ei halunnut turhaan vaivata Minomusta moisilla ajatuksilla.


Askelten kulkiessa yhä lähemmäs saattoi kylästä saada tarkemman kuvan. Rakennukset olivat yksikerroksisia ja pyöreitä. Seinien materiaali oli Tirizin harmaata kiveä, mutta hyvin vähäisessä määrin työstettyä. Erikokoisia ja -muotoisia kiviä oli muurattu yhtenäiseksi rakenteeksi pyrkimättä tasaiseen pintaan tai ohuisiin saumoihin. Katot oli punottu oljista ja samalla materiaalilla oli katettu jokaisen rakennuksen yhteydessä oleva terassi.


Kuten ei kotikylässä niin ei myöskään täällä ollut varsinaista katuverkkoa. Rakennukset sijoittuivat sinne tänne ja niiden keskellä kulki enemmän tai vähemmän tallattuja polkuja.


Rakennusten yhteydessä oli erikokoisia aitauksia kotieläimille ja pieniä kasvimaita. Suurempia viljelyksiä näkyi Tirizin kannaksen juurella ja myös osin porrastettuna sen rinteillä.


Asukkaat näyttivät ainakin kauempaa katsottuna Minomuksen tavoin nahkaisiin lannevaatteisiin verhoutuneilta, mutta alkeellisesta asusta huolimatta askareet vaikuttivat hyvinkin tutunoloisilta omaan kylään verrattuna.


Morof pysähtyi silmiään epäillen ja jäi tuijottamaan tarkemmin asukkaita. Hän ymmärsi tehneensä virhearvion niin näiden kuin Minomuksenkin kohdalla. Kaikki oli näyttänyt tavanomaiselta suhteutettuna rakennuksiin, mutta vasta nyt Morof huomasi, etteivät rakennukset suinkaan olleet tavanomaisia.


Rakennukset olivat huomattavasti pienempiä kuin muualla, varsinkin korkeudeltaan matalampia ja tämän aistiharhan takia niiden ympärillä käyskentelevät kyläläiset olivat vaikuttaneet samankokoisilta kuin Morof itse. Nyt oli selvää, ettei Minomus suinkaan ollut pituudeltaan poikkeus.


”Korkeat kaupunkilaiset”, Morof totesi. ” Et tarkoittanut sitä kunnioittavaksi tai halventavaksi nimitykseksi. Se oli ihan puhdas fyysinen ilmaisu.”


”Me olemme lyhyempiä kuin muut ja varmaan osaltaan siksi meihin ei kiinnitetä huomiota. Eipä tullut mieleen, ettet tätäkään tiennyt. Kas kun et kysynyt.”


”Olen pahoillani, mutta kuvittelin sinun olevan lyhytkasvuisempi ja pelkäsin asian olevan jollain tapaa arka paikka ja siksi jopa sätin itseäni, kun lausuin harkitsemattomia vitsejä pituudestasi.”


”En minä nyt niin lyhyt korkeisiin kaupunkilaisiin verrattuna ole, että sitä jaksaisi pitää jotenkin häpeällisenä.”


”Kuvitelmani ajan pidin sinua lyhyenä myös oman kansasi mittapuulla ja kokemuksesta tiedän, että erilaisuus voi aiheuttaa monenlaisia tunteita sekä itsessä että muissa.”


Minomus mittaili kummastuneena naista vieressään.


”Osa erilaisuudesta näkyy päälle päin, mutta osaa kannat sisälläsi.”


Minomus nyökkäsi vaikkei kummastunut ilme tyystin poistunutkaan kasvoilta.


”Nyt kun tämänkin tiedän, niin ihmettelen entistä enemmän, etten nähnyt teistä ketään Famousissa.”


”Vihollisen iskiessä tai viimeistään miehityksen aikana kaikki pakenivat takaisin Lemorille. Ei nyt ehkä kaikki, mutta ainakin suurin osa ja ne, jotka eivät palanneet niin ei kukaan tiedä kuolivatko he vai jäivätkö muusta syystä”, Minomus vastasi. ”Meikäläisillä oli helppoa, koska oli paikka minne paeta.”


”Minä vaihdoin oman surkean kyläpahaseni kaupunkiin, mutta ymmärrän hyvin, että moni teistä teki päinvastaisen valinnan”, Morof vastasi. ”Minun kyläni oli niin ahdistava, että mahdollisuuden tullessa en epäröinyt lähteä.”


”Ikävää että jonkun koti voi tuntua tuollaiselta.”


”Ei ehkä koti, mutta yhteisö sen ympärillä ja silloin kotikin alkaa muuttua vankilaksi.”


”Tämä kylä kuitenkin antaa vapautta ja iloa ritarille, joka pelasti yhden asukkaistaan”, Minomus sanoi hymyillen. ”Jatketaanko siis matkaa.”


”Parempi varmaan jatkaa ennen kuin nuo kyläläiset nyrjäyttävät niskansa yrittäessään tuijottaa tänne olevinaan huomaamattomasti.”


”Helppohan sieltä korkeuksista on noin kauas katsella.”


Morof naurahti uudelle tuttavuudelleen, mutta sätti sisäisesti edelleen itseään ennakkoluuloista, joita oli ilman parempaa tietämystä asettanut Minomusta kohtaan. Näköjään se, että itse oli joutunut ennakkoluulojen uhriksi ei tarkoittanut, etteikö myös itse voisi syyllistyä samaan.


Minomus johdatti Morofin kylään, jonka rakennusten keskellä ei enää voinut erehtyä niiden korkeudesta tai ympärillä pyörivien asukkaiden pituudesta. Ero ei järjellä ajateltuna ollut aivan valtava, mutta silti päätä lyhyemmän joukon keskellä Morof ei voinut välttää tunnetta, että oli joutunut jonkun nuorisojoukon ympäröimäksi.


Vaikka tunnetta ei voinut välttää niin kyläläisten avoimen iloinen asenne helpotti sen sivuuttamista. Sanoissa ja ilmeissä oli uteliaisuutta ja ihailua, mutta ei pienintäkään merkkiä epäluulosta tai muukalaisvihasta. Oli vaikea kuvitella, että kyläläiset metsästäisivät tai väijyisivät Lemorille saapuvia kaupunkilaisia.


Minomus ohjasi Morofin kylän keskellä olevan aukean äärellä sijaitsevan rakennuksen luokse. Aukea oli ainoa yhtenäinen avoin tila kaikkialle ripoteltujen rakennusten ja niiden yhteydessä olevien eläinaitausten seassa.


Rakennukset aukion ympärillä eivät erityisemmin poikenneet muista, mutta niiden edessä oli selvästi tavanomaista suuremmat katokset. Kyläläisiä istuskeli merkittävä määrä näillä ehkä yhteisiksi tarkoitetuilla terasseilla. Ehkä täällä oli jonkinlaisia kuppiloita, joihin kokoonnuttiin pohtimaan maailman menoa ja tapaamaan tuttuja.


Rakennus, jonka eteen Minomus pysähtyi, poikkesi muista. Senkin terassi oli suuri, mutta kokoonsa nähden siellä istui hyvin pieni määrä kyläläisiä. Selvästi jonkinlainen kylätalo päällikön tai ehkä neuvoston käyttöön.


Morof pysyi vaiti, kun Minomus kertoi tapahtumat katoksessa sijaitsevan pöydän ääressä istuvalle seurueelle. Joukossa oli sekä naisia että miehiä, joilla kaikilla oli paksut tummat hiukset ja miehillä järjestäen tuuheat parrat. Mistään gindarien kaltaisesta karvoituksesta ei voinut puhua, silti myös kylän naisilla oli runsaasti ihokarvoja sekä säärissä että kyynärvarsissa ja myös lannevaatteen alta näkyvä karvoitus nousi sukupuoleen katsomatta kohti napaa.


Kaikilla pöydän ääressä, samoin kuin muuallakin kylässä, oli Minomuksen tapaan vaatetuksena pelkästään nahkaiset lannevaatteet ja sandaalit. Täällä paljas ylävartalo tuntui sukupuoleen katsomatta täysin luonnolliselta ja niinhän asia tietenkin oli. Ei kotopuolen tai Nurinin pesutuvissakaan ketään eroteltu sukupuolen mukaan ja siellä sentään oltiin kokonaan alasti.


Eihän rinnoissa ollut mitään ihmeellistä, kantoihan Morof itsekin sellaisia, mutta silti nainen joutui pakostakin miettimään, millaista olisi liikkua kaikkialla ylävartalo paljaana.


Morof muisti omat kokemuksensa miesten kanssa ja oli varma, että asia olisi näille paljon suurempi ongelma tai ainakin heidän alkukantainen ajatusmaailmansa tekisi siitä ongelman. Täällä kaikki tuntui luonnolliselta, vaikka kyläyhteisöä itseään saattoi kuvailla alkukantaiseksi. Sivistyneiksi itseään kutsuvien kansojen keskuudessa naisten piti verhota itseään oman turvallisuutensa vuoksi. Ajatus oli inhottava ja sai miettimään millä tuota sivistystä loppujen lopuksi mitattiin.


Morof karisti ajatukset ja keskittyi katselemaan pöytäseuruetta. Vieraan silmin kaulassa olevien korujen määrä oli ainoa, jolla Minomuksen kertomusta kuuntelevan ryhmän saattoi erottaa muista kyläläisistä. Korut olivat osin puuta, osin nahkaa ja osin yksinkertaisesti työstettyä kiveä, mutta niiden kauneutta ja käsityön laatua ei voinut kiistää.


Vuolaat kiitokset ja muutama tarkentava kysymys vahvistivat muualla kylässä vallinnutta hyväntahtoisuutta eikä Morofilla ollut ongelmia hyväksyä kutsua pöydän ääreen. Nainen joutui kumartumaan katoksen alle mentäessä ja sekä tuoli että pöytä olivat hieman liian matalat, silti hän kykeni pitämään kasvonsa peruslukemilla ja suunsa kiinni. Saavutus, josta oli sisimmässään ylpeä.


”Kiitos vielä kerran avusta”, yksi sanoi ojentaessaan savisen juomakipon Morofille. ”Eivät kaupunkien korkeat asukkaat ole aiemmin tuollaisia ongelmia aiheuttaneet, joten toivotaan tämän olevan vain yksittäistapaus.”


”Toivottavasti, koska en mitenkään ehdi puuttumaan jokaiseen välikohtaukseen.”


”Koska olet suuntaamassa etelään niin sitä suuremmalla syyllä toivotaan, ettei tällaista tapahdu toista kertaa.”


”En edes yritä ymmärtää noiden ääliöiden ajatuksenkulkua, mutta silti pelkään, että perimmäinen syy on ainakin toistaiseksi tullut jäädäkseen.”


Pöytäseurue jäi odottamaan jatkoa huolestuttavaan lausahdukseen.


”En sano tätä varmana totuutena, mutta koska olen nähnyt sekä vapaan että miehitetyn kaupungin elämää, niin ei arvaukseni ainakaan kovin pieleen mene”, Morof sanoi tietämättä, oliko järkevää huolestuttaa kyläläisiä omilla päätelmillä. Koska suu oli jälleen käynyt nopeammin kuin järki oli sitä kyennyt suitsimaan, ei mahdollisuutta perääntymiseen enää ollut.


”Kaupunkien korkeat asukkaat ovat joutuneet alistumaan vihollisen miehitysvaltaan. He ovat pudonneet entisestä vapaasta ja jopa etuoikeutetusta elämästä pelon ja epävarmuuden ahjoon”, Morof jatkoi. ”Ehkä heikomman ja silti vapaan henkilön näkeminen sytyttää tarpeen osoittaa jollain tavalla entistä voimaa.”


”Ei kai tuollainen syy voi oikeuttaa päälle käymistä ja suoranaista kiduttamista.”


”Tunnistan syyn, mutta ei se tarkoita, että hyväksyisin tekoa tai pitäisin sitä oikeutettuna. Teko on yhtä halveksittava ja raukkamainen vaikka ymmärtää syyt sen takana.”


Puhe toi hyväksyviä nyökkäyksiä ja tyytyväistä mutinaa pöydän ääreen. Morof huokaisi helpottuneena. Sanat olivat riittäneet avaamaan juurisyitä ilman, että Minomuksen kohtelua olisi millään tavalla pitänyt oikeutettuna.


Morof sai nyt tilaisuuden maistaa tarjottua juomaa, joka tuoksun perusteella oli jonkinlaista olutta. Maussa oli hienoista eroa siihen mihin muualla oli tottunut, johtuen todennäköisesti käytetystä viljalajikkeesta, mutta maku ei millään muotoa ollut epämiellyttävä. Raskaan päivän tuoman janon myötä ritari joi ensimmäisen maistelun jälkeen pitkän kulauksen ja nyökkäsi tyytyväisenä.


”Viiniä ei valitettavasti kylässä ole tarjolla, mutta selvästikin myös olut maistuu.”


”Olutta join omassa kylässäni ja kotitilallani jopa tein sitä itse, joten viini on minulle paljon uudempi tuttavuus eikä koskaan ole maistunut yhtä hyvältä kuin olut.”


Kyläläiset kommentoivat asiaa hyväntuulisesti ja seurasivat esimerkkiä, kun Morof otti uuden pitkän kulauksen.


”Ehkä nyt haluaisin kuulla teistä”, Morof sanoi. ”Synnyinseutuni etelässä selittää miksi en ole teistä kuullut, mutta nyt haluaisin tietää vähän enemmän. Voisitteko valottaa historiaanne ja elämäänne.”


”Ei meillä suuria salaisuuksia ole”, kuului vastaus.


”Olemme vanha kansa, vanhempi kuin kukaan näin etelässä”, toinen jatkoi. ”Historian alkuhämärässä asutimme paljon nykyistä laajempia alueita. Elimme yksinkertaista elämää hajanaisina yhteisöinä itäisellä rannikolla, kun korkeat kansat pohjoisesta saapuivat ja lähtivät perustamaan kivikaupunkia.”


Morof oli hämmentynyt. Kyläläiset väittivät asuneensa jossain idempänä ennen pohjoisen kivikaupunkeja ja silti edelleen elivät vaatimatonta elämää ilman kaupunkien mukavuuksia.


”Kaupunkilaisten levittäytyessä entisille maillemme, me vetäydyimme yhä kauemmas sisämaahan ja aina vain pienemmälle alueelle.”


”Ajettiinko teidät siis pois?”


”Kaikki on vain suullista perimätietoa, joten kukapa voisi varmaksi sanoa millaista yhteiselo aikoinaan oli. Tarinoiden mukaan korkeat asukkaat ottivat kaikkein vehreimmät alueet itselleen, alistivat meidät työläisiksi entisille maillemme ja tekivät meistä vähempiarvoisia kansalaisia. Korkeiden asukkaiden silmissä pienikasvuinen kansa, joka ei ollut rakentanut suuria taloja, ei voinut olla yhdenvertainen. Ulkonäkömme ja yksinkertainen elämäntapamme teki meistä alempiarvoisia ja kohtelu sai aikaiseksi muuttoliikkeen.”


”Helppo uskoa tarinoiden olevan ainakin oikeansuuntaisia”, Morof totesi. ”Toisten arvioiminen ulkonäön tai elämäntavan perusteella ei ole väistynyt tänäkään päivänä.”


”Ei meihin nykyisinä aikoina ole suhtauduttu samalla tapaa. Kokemukset niin Famousissa ja Barosissa kuin täällä omilla maillamme kertovat hyvin toisenlaisesta suhteesta. Korkeat asukkaat käyvät kauppaa kanssamme ja antavat töitä kaupunkeihin pyrkiville.”


”Vaikka pitävät teitä niin vähäisinä ettei teitä kansana ole edes olemassa tai käyvät joukolla yhden kimppuun vain oman elämänsä turhautumisen takia.”


Morofin kommentti sai aikaan vaivaantuneen hiljaisuuden.


”Jos palaamme tarinaanne niin miten päädyitte tänne”, Morof jatkoi aiheuttamansa tauon katkaisten.


”Mikään ei tapahtunut yhtenäisesti tai samanaikaisesti. Jotkut yhteisöt elivät pidempään omilla maillaan kuin toiset. Jotkut sulautuivat kaupunkien elämään ja pikkuhiljaa hävisivät olemasta. Yhä useammat kuitenkin vetäytyivät aina vain kauemmas sisämaahan, yhä syvemmälle karua ja korutonta Lemoria, joka ei korkealle kansalle kelvannut.”


Morofin oli helppo uskoa sanat. Suuren metsän, Nurinin, Lafaattien maan ja Famousin viljavien maisemien rinnalla Lemor oli jopa luotaantyöntävä.


”Muutos entiseen oli suuri”, puhuja jatkoi tarinaa. ”Tasanko kykeni elättämään vain pienen osan kansaa. Väkimäärä väheni, kylät pienenivät, kunnes opimme elämään uudessa ympäristössä ja käyttämään sen antimia hyväksemme.”


”Silloin olimme jo niin pieni ja mitätön joukko, ettei kukaan pitänyt meitä edes kansana”, toinen päätti perimätiedon välittämän kuvan menneisyydestä.


”Mutta olette edelleen täällä ja olette kuulemani perusteella olleet jo satoja vuosia ennen kivikaupunkeja. Olette elinvoimainen kansa, jonka kulttuuri on suullisessa kansanperinteessä, vapaudessa ja yhteisöllisyydessä.”


Morofin sanat saivat tällä kertaa aikaiseksi hymyjä ja hyväntahtoisia lausahduksia.


”Tuollaiset sanat korkeiden kansojen joukosta saapuneen suusta kertovat, että emme elä enää menneisyydessä ja meillä on paikkamme maailmassa.”


”Meillä kaikilla on paikkamme maailmassa”, Morof sanoi. ”Oli se sitten metsän keskellä, karulla tasangolla tai kivikaupungissa. Pääasia että jokaisella on oikeus valita paikkansa ja elämäntapansa omasta vapaasta tahdostaan”,


”Sinulla taitaa olla kokemuksia valinnoista.”


”Niin valintojen vaikeudesta kuin niiden tärkeydestä”, Morof vastasi ja alkoi lähes huomaamattaan kertoa omaa tarinaansa. Suuren metsän kylästä Nuriniin ja Lafaattien maahan, gindarien luolista Famousiin, koko pitkä vuosia kestänyt matka, joka oli tehnyt hänestä sen naisen, joka hän tänä päivänä oli.


Vuorinkaisten maininta sai jälleen ärsyyntyneen vastaanoton ja nyt Morof tiedusteli syitä tähän inhoon. Oliko kyse vain yleisestä vihasta noita raakalaisia kohtaan vai jostakin muusta.


”Ei ole yksi tai kaksi kertaa, kun meidän kuvitellaan olevan samanlaisia kuin gindarit.”


”Teille he ovat vain keino pelotella lapsia tai pahimmassa tapauksessa väkivaltainen uhka, jonka kohtaatte. Meitä pidetään joidenkin mielissä samanlaisena raakalaislaumana.”


Morofin oli helppo uskoa väitteitä ja ehkä Minomuksen kimppuun käymiseenkin saattoi osaltaan liittyä gindarien inhoa. Hafaami muisti myös Firmaksen sanat, joiden mukaan vuorinkaiset olivat itsekin jonkinlainen uhri ja etteivät he aina ole olleet nykyisenkaltaisia raakalaisia. Sopiko tämä jotenkin Minomuksen kansaan? Morof ei uskaltanut kysyä asiaa. Perimätieto tuskin muistaisi moista ja koko kysymys voitaisiin tulkita pahimmaksi mahdolliseksi herjaukseksi.


Parin tunnin keskustelun, yksinkertaisen maittavan aterian ja monien hyvästien jälkeen Minomus saatteli Morofia kylän länsilaidalle. Vaikka iltapäivä oli jo pitkällä, oli valoisaa niin paljon jäljellä, että ritari halusi jatkaa matkaansa.


Saapuessa Morofilla oli ollut niin paljon muuta ajateltavaa, ettei kaikkia kylän yksityiskohtia ollut huomannut. Nyt silmiin osui useita katosten alla olevia varusteröykkiöitä, joiden alkuperä mitä ilmeisimmin oli ritareissa.


”Jos olisin täysin odottamatta saapunut kyläänne ja nähnyt nuo hylätyt varusteet, niin olisin todellakin uskonut teidän sieppaavan ja tappavan muita täällä liikkujia.”


Minomus katsoi katoksia ja vastasi: ”Ne on koottu täällä käydyn taistelun jäljiltä. Kaupunkien joukkoja pakeni pohjoisesta lounaaseen läpi Lemorin ja vihollinen oli heidän kannoillaan koko matkan. Jälkeensä he jättivät paljon kuolleita, jotka kyllä hautasimme, mutta heidän varusteensa otimme ensin talteen.”


”Miksi? Eivät ne teille sovi.”


”Olemme muokanneet niistä hyvin itsellemme sopiva varusteita, joten siinä olet väärässä. Yhden ritarin varusteista saa useammalle meikäläiselle jonkinlaista suojaa”, Minomus vastasi. ”Eivät ne nyt ihan samalta näytä kuin ritareilla, mutta ovat tyhjää parempia, jos joskus joudumme itseämme puolustamaan.”


”Tämä ei ole ainoa kylämme etkä sinä ole ensimmäinen pohjoisen ritari keskuudessamme”, Minomus jatkoi. ”Hänen mielestään meillä kansana on voimaa ja taitoa, jotka voivat auttaa Loranamia ja siksi varaudumme. Hänen ohjaamina kävimme vaivihkaa myös Famousin metsän taistelupaikalla hakemassa lisää varusteita muokattavaksi.”


”Toivottavasti ette kovin vakaasti usko yhtä ritaria”, Morof vastasi tiedostaen, etteivät varusteet taistelijaa tehneet. Minomuksen kansa olisi alakynnessä ja suuressa pulassa millä tahansa varusteilla, jos vihollinen syystä tai toisesta tänne iskisi.


Minomus ei vastannut. Joko hän ymmärsi mitä nainen vieressä ajatteli tai oli tyystin eri mieltä tämän kanssa. Kumpikaan vaihtoehto ei kaivannut enempää keskustelua.


”Paasasin niin paljon siitä, ettei ulkoisilla ominaisuuksilla saisi olla merkitystä eikä niiden perusteella ainakaan pitäisi arvostella ketään, etten viitsinyt kysyä yhtä kysymystä isomman seurueen keskellä”, Morof jatkoi toisesta aiheesta. ”Sinulta varmaan voin tätä kysyä, koska kuitenkin vitsailimme pituuserollamme.”


”Usko nyt, että muut ehkä arvottavat meitä pituutemme takia, mutta meille se ei ole kipeä kohta. Emme edes näe itseämme lyhytkasvuisina vaan juuri sellaisina kuin meidän kuuluu olla.”


”Kaikki sivistyneet kansat, joita olen kohdannut, ovat aika lailla samojen pituusmittojen haarukassa”, Morof sanoi. ”Onko teillä siis jokin toisenlainen alkuhistoria? Oletteko alun perin kotoisin jostakin muualta kuin muut?”


”Lasket siis meidät sivistyneiksi ja vieläpä kansaksi?”


”Lupaustesi mukaisesti ette syöneet minua ja tarjositte sivistyneen kansan merkkinä olutta, joten olen taipuvainen uskomaan niin.”


”Olemme kotoisin täältä ja kaikki muut ovat jossain kohtaa saapuneet pohjoisemmasta”, Minomus vastasi. ”Enpä taida osata muuta sanoa.”


Morof mietti sanoja ja niiden kertomaa historiaa. Kukapa voisi kertoa mistä mikäkin kansa oli kotoisin, mutta Minomuksen kansan omintakeisuus pisti miettimään Loranamin asuttamisen historiaa. Tähän asti hän oli kuvitellut tai ainakin ollut siinä uskossa, että pohjoisen kivikaupungit olisivat kehittyneet alueella olleen asutuksen kasvaessa ja jotenkin samalla tavalla olivat lafaattien heimot ja mind-xianitkin kasvaneet kansoiksi.


Kyläläisten kertomusten perusteella muut kansat olivat saapuneet jostakin muualta ja Minomuksen kansa oli asuttanut etelää ennen tätä muuttoliikettä. Eipä asialla suurta merkitystä ollut eikä totuutta voinut kukaan kertoa, mutta mielenkiintoinen lisä omaan tietämykseen. Minomuksen tapaaminen oli ollut kaikin puolin onnekas sattuma.


”Millä kutsutte itseänne vai onko teillä edes yhteistä nimeä?” Morof kysyi. ”Miettiessäni äsken historiaanne ajattelin vain kyläläisiä, mikä tuskin on nimi, jota itse käytätte.”


”Tasankolaiset on nimi, jota muut meistä käyttävät, mutta se on enneminkin kuvaus asuinpaikastamme kuin meistä”, Minomus sanoi. ”Historian alkuhämäristä tulee itse käyttämämme nimitys famdar, mutta ei sitä kukaan muu käytä, tuskin edes tietää.”


”Jos olette niin vanha kansa kuin mitä kerroitte ja kotoisin ihan jostain muualta kuin täältä tasangolta, niin ihme jos teillä ei olisi itsellenne jonkinlaista omaa nimeä. Minun kansani keksi itselleen nimen hafaami enkä minä ainakaan tiedä, että silläkään olisi mitään oikeaa merkitystä.”


”Ei famdar ole mikään keksitty nimi. Tai on sen joku siis nimeksi meille aikoinaan keksinyt, mutta ei ilman merkitystä.”


Morof tuijotti Minomusta hämmästyneenä.


”Mikäli oikein minulle opetetusta muistan niin fami tarkoitti vihreää ja darus perhettä tai yleisemmin yhteisöä. Siitä muodostui famdar eli vapaasti käännettynä vihreä yhteisö.”


”En ole koskaan kuullut tuollaisista sanoista Loranamin yleiskielessä”, Morof sanoi. ”Mutta onhan kieli muuttunut vuosituhansien aikana, joten teidän pitkällä historiallanne tuossa ei sinällään ole mitään ihmeellistä.”


Morof mietti hetken ja kysyi: ”Famousin nimessä on tuo sama fam alku. Onko sillä jotakin tekemistä teidän menneisyytenne kanssa?”


”Tuota sinun olisi pitänyt kysyä kyläneuvoston vanhimmilta. Minä tiedän vain sen mitä on opetettu ja se on loppujen lopuksi vain pieni osa perimätietoa”, Minomus vastasi. ”Minua viisaammat säilyttävät ja siirtävät perimätietoa eteenpäin.”

Ritarin vierailu menneisyydessä


Morof katseli ristiriitaisten tunteiden vallassa Suuren metsän hahmoa edessään. Matka läpi Lemorin tasangon oli takana. Puolentoista viikon kävely kivikoiden, ruskean ruohon ja kitukasvuisten pensaiden keskellä oli ollut puuduttavaa, joten kaikilla aisteilla havaittava vehreys tuntui virkistävältä. Silti mieleen nousi myös vehreyden ja runsauden takana piileskelevä maailma, jonka ahdistavassa huomassa hän oli kasvanut.


Morof oli jälleen matkassa saappaiden, tunikan ja housujen sekä kaavun muodostamassa vaatekerrassa. Niitä katsoessa ei kukaan olisi liittänyt häneen mitään vaarallista. Silti repussa oli ritarin varusteita ja pitkässä käärössä piilotteli kaksi miekkaa. Kohtaamista vihollisen kanssa oli siksi vältettävä.


Morof ei ollut tietoinen kuinka paljon vihollinen liikkui näillä seuduilla. Tiriz oli miehitetty, mutta Nurin vapaa ja Lafaattien maan vallankaappaus epäonnistunut. Vihollisella oli siis tilaa idässä, mutta ei suuria tarpeita liikkua länteen. Ei ennen kuin iskisi uudelleen lounaisiin osiin Loranamia.


Kaikesta huolimatta tiestön käyttö ei edelleenkään tuntunut hyvältä vaihtoehdolta. Parasta olisi jatkaa Suuren metsän ja Lemorin välissä kulkevan tien sivussa. Suunnistaminen summittaisesti etelään oli ollut helppoa, mutta tarkkaa kuvaa Morofilla ei ollut siitä, mihin kohtaan Lemorin etelälaitaa hän oli saapunut. Tästä eteenpäin tilanne oli toinen. Länteen pääsi yksinkertaisesti seuraamalla metsänrajaa, joka näkyisi kauaksi tasangolle.


Parin tunnin kävelyn jälkeen Morof havaitsi jotakin. Muutos metsän tasaisen vihreässä hahmossa oli pieni ja jos katse ei olisi juuri oikealla hetkellä etsiytynyt kohti etelää, olisi koko asia ehkä jäänyt huomaamatta. Morof ei olisi halunnut pohtia havainnon aikaansaamaa valintaa ja sadatteli hetken aikaa suunnistustaitojaan, jotka olivat tuoneet hänet aivan liiaksi itään.


Pieni, lähes huomaamaton aukko aluskasvillisuudessa kertoi polusta, joka tunkeutui Suuren metsän sisään. Suurimalle osalle tuo polku oli merkityksetön, ehkä joidenkin metsästäjien käyttämä, mutta joka tapauksessa ilman todellista määränpäätä.


Polku ei ollut Morofille sinällään tuttu, mutta sen tarkoitus oli selvä. Ei metsästäjien reitti Suureen metsään vaan hafaamien käytön tarpeisiin muodostunut mitätön väylä. Vähänkäytetty polku mahdollisti pääsyn yleiselle tielle ja matkat Tiriziin erilaisia hankintoja tekemään. Oma kansa, entinen koti, muutama harva ystävä, se kaikki oli tuon polun varrella.


Morof seisahtui katselemaan Suurta metsää ja merkityksetöntä polkua. Menneisyyden haamut ja käsissä oleva tehtävä halusivat matkan jatkuvan suoraan länteen. Jokin pieni, mutta ikävän pistävä tunne kuitenkin nosti päätään. Siitä oli vuosia, kun hän oli ollut näin lähellä synnyinkotiaan. Oliko jokin syy huomioida tämä onneton sattumus.


Morof tiesi mistä pistävä tunne johtui. Oman veljen jättäminen ilman hyvästejä oli ollut tietoinen valinta, mutta ei varmasti tuskaton tai muiden mielestä oikeutettu. Olisiko siis aika sulkea menneisyyden haavat ja tehdä lopullinen ero menneen kanssa.


Tehtävä ei reittivalinnasta vaarantuisi. Tie Suuren metsän läpi ja sieltä Nuriniin oli varmasti turvallisempi kuin matka täällä pohjoisemmassa yleisten teiden varsia seuraillen. Aikaa kuluisi enemmän, mutta muutamalla päivällä tai edes viikolla ei ollut merkitystä. Kaikkien viestien perillemeno oli tärkeämpää kuin nopeus ja siksi niissä oli runsaasti pelivaraa.


Tehtävään liittyi myös toinen asia, joka tuli vasta nyt mieleen. Rafael oli saapunut pakolaisena pohjoisesta. Mies oli kertonut paljon tarinoita elämästä kivikaupungeissa ja taisteluista vihollisen kanssa. Tämä oli myös aloittanut Morofin koulutuksen, joka oli myöhemmin mahdollistanut pääsyn ritariksi.


Halusiko Rafael tietää viestistä, jota Morof mielessään kantoi. Oliko miehellä oikeus tietää siitä? Haluaisiko Rafael lähteä takaisin entiseen? Entä oliko hänellä itsellään oikeus kertoa viestin sisällöstä? Olisiko väärin vetää Rafael pois rauhallisesta elämästä ja ajaa tämä velvollisuuden vetämänä takaisin pohjoiseen.


Kysymyksiä oli paljon ja vain osaan oli vastaus. Aikansa paikoillaan seisottuaan Morof huokaisi raskaasti ja suuntasi kulkunsa kohti metsää. Tien reunan lähestyessä hafaami katseli huolellisesti molempiin suuntiin ja asteli sitten ripeästi lähes umpeen kasvaneen aluskasvillisuuden läpi polulle.


Vaikka Suuri metsä oli Morofin koti, ei hän koskaan ollut käynyt Larazia, hafaamien ainoaa kaupunkia pohjoisempana. Silti metsä ympärillä oli hyvin tutunoloinen. Suurten lehtipuiden muodostama hämyisä maisema, jonka kumpuilevan maaston peitti sammal ja niukka aluskasvillisuus. Puiden lehvistö oli usean metrin korkeudella ja antoi hyvän näköalan suurten runkojen täyttämään maisemaan. Ylhäällä vihreitä lehtiä täynnä olevat oksat muodostivat hämyisän katon, jonka läpi päivänvalo siivilöityi.


Juuri ja juuri tietä muistuttava reitti kulki eteenpäin kiemurrellen maanmuotoja hyväksikäyttäen, suurimmat kivet ja syvimmät notkot kiertäen. Morof tarkkaili ympäristöä terveen vainoharhaisuuden edellyttämällä tavalla, vaikka todellista vaaraa Suuren metsän keskellä tuskin oli odotettavissa.


Muistoissa kummitteli edellinen matka tämän samaisen metsän keskellä. Kotoa lähtö oli pitänyt sisällään jättämisen surua, mutta enemmän silkkaa tyytyväisyyttä tehdystä päätöksestä ja varovaista iloa uuden elämän mahdollisuuksista. Matka kohti Nurinia oli kuitenkin katkennut ennen Suuren metsän länsilaitaa, kun vihollisen yllättävä tiedusteluryhmä oli vanginnut juuri kotoaan lähteneen hafaamin.


Suuri metsä tarjosi turvaa ja suojaa, mutta mikään ei ollut vailla vaaraa tänä epävarmuuden aikakautena. Sen oli elämä Famousissakin osoittanut. Nyt tiellä kulkeva Morof oli paljon valmiimpi ja paljon kokeneempi kuin aikanaan kotoaan lähtenyt nainen. Varmasti myös onnellisempi, mutta myös katkeran tietoinen Loranamin tilanteesta ja omasta roolistaan tapahtumien kulussa.


Morof kulki sopivaa vauhtia voimiaan säästellen. Todellista kiirettä ei ollut ja ainakin toistaiseksi metsä tarjosi seesteisen ja rauhallisen ympäristön. Seuraavat yöt nainen tiesi yöpyvänsä jossakin tien varrella katseilta suojassa. Edes Laraziin Morof ei aikonut pysähtyä.


Katto pään päällä ja lämmin ateria eivät riittäneet houkutukseksi. Omat kantamukset saattoivat herättää jonkun liiallisen mielenkiinnon ja törmääminen johonkin sellaiseen kulttuurin piirteeseen, jota oli aikoinaan pakoon lähtenyt, riittivät syiksi ohittaa kaupunki.


Morof jatkoi matkaansa Larazin ohittaen, metsässä yöpyen ja mahdollisuuksien mukaan muita tienkäyttäjiä vältellen. Viimein kaikkein tutuimmat osat Suurta metsää alkoivat tulla vastaan, mikä kertoi kotikylän risteyksen lähestymisestä.


Morof hidasti askeliaan ja mietti mitä tekisi. Odottaisi iltaa ja kulkisi hämärässä kylän läpi kotitalolle vai vaihtaisi ritarin vaatteet päällensä ja astelisi raittia pitkin valoisalla. Ensimmäinen vaihtoehto olisi rauhallinen ja huomaamaton, mutta sen perusteita ruokki menneisyyden piina ja lukuisat konfliktit. Toinen vaihtoehto oli julkea ja osoittaisi jokaiselle, mitä niin monen inhoamasta naisesta oli tullut.


Morof teki ratkaisunsa ja pysähtyi polun varrelle pukemaan asetakin ja ritariviitan sekä ripustamaan asevyön kaksine miekkoineen vyötäisilleen. Keventyneen repun hafaami heitti olalleen ennen kuin lähti jatkamaan matkaansa. Epävarmuus oli kadonnut ja oman itsensä paljastaminen kaikille tuntui oikealta vaihtoehdolta.


Kylä oli entisellään. Metsä ympäröi sitä muurin lailla, pitkälle puiden sekaan ulottuvat rakennukset olivat epämääräisessä järjestyksessä ja läpi kylän kulki polkujen moninainen sokkelo. Aivan kuten tasankolaisten kylässä.


Kylä oli tyypillisen rauhallinen, mutta jokainen, joka huomasi raitilla kävelevän ritarin, seisahtui tuijottamaan kummallista näkyä. Ne, jotka tunnistivat naisen, olivat hämmästyneitä, jopa järkyttyneitä. Morof ei välittänyt katseista vaan suorastaan imi voimaa kyläläisten hämmennyksestä.


Matka jatkui pitkin mutkittelevia polkuja. Tottuneesti Morof suunnisti hujan hajan sijaitsevien erikokoisten talojen lomassa ja moninaisten pihapiirien ohitse. Taajemmin rakennetussa, jonkinlaista keskustaa muistuttavassa ympäristössä oli käsityöläispajoja ja erilaisia verstaita, tuttuakin tutumpi kapakka sekä kauppa ja murhaavan katseen osakseen saava pappila.


Asuinrakennusten yhteydessä oli vain omiin tarpeisiin tarkoitettuja kasvimaita ja kotieläimiä, mutta mitä kauemmas kuljettiin, sitä harvemmassa rakennukset olivat ja sitä enemmän karja-aitauksia, peltoja ja muita viljelyksiä levittäytyi kiemurtelevan polun molemmin puolin.


Astuessaan kotitalonsa pihapiiriin tiesi Morof jättäneensä taakseen kuhisevan ja juoruilevan kyläyhteisön, mutta moisella asialla ei ollut merkitystä. Ainoat asiat, jotka olivat kallistaneet vaa’an Suuren metsän läpi kulkemiseen, olivat tässä pihapiirissä. Tai ainakin olivat olleet hänen lähtiessään vuosia sitten.


Pihapiirin laidalla oli tuttu päärakennus, entisen elämän koti. Keskellä oli kaivo, toisella laidalla aitta pesutupineen ja vastapäätä pihatietä vanha lapsuudenmökki, johon Rafael oli aikoinaan asettunut.


Morof suuntasi askeleet kohti päärakennusta ja huomasi samalla, kuinka mökkinsä kuistilla istunut Rafael ponkaisi pystyyn. Mies jäi kyläläisten tapaan tuijottamaan tähän maailmaan kuulumatonta näkyä, mutta muista poiketen lähti nopeasti astelemaan samaan suuntaan.


Morof ehti astua sisään päärakennukseen ennen kuin Rafael tavoitti hänet. Nainen jäi tuijottamaan paikkaa, jossa oli merkittävän osan elämästään viettänyt. Viattoman ja tavanomaisen lapsuuden aika oli kulunut pihapiirin vanhassa mökissä ja melko nuoresta asti oli autettu vanhempia tilanhoidossa. Aika jätti yllättävästi ja aivan liian nuorena äidistä ja isästä, jolloin tilanhoito jäi hänen ja veljen harteille. Tässä uudessa päärakennuksessa, joka nousi melko nopeasti tuon ikävän tapahtuman jälkeen, Morof oli ehtinyt asua yli kymmenen vuotta.


Kaikki näytti samalta kuin silloin, kun Morof oli talon jättänyt. Pääovi oli rakennuksen pitkän sivun keskellä, josta astuttiin suoraan oleskeluhuoneeseen. Keskellä oli tulipesä piippuineen ja ruoanlaittoon tarkoitettu pöytä sekä hylly. Toisella sivustalla oli pitkä pöytä penkkeineen ja toisella muutama kaappi sekä yksittäisiä istuintyynyillä varustettuja tuoleja. Kummassakin päädyssä oli ovi, joista toisesta pääsi Morofin ja toisesta veljen huoneeseen.


Hirsiseinät ja lankkulattia olivat kodikkaita. Paksut verhot oli vedetty sivuun ja luonnonvaloa siivilöityi sopivasti sisään. Kalustus oli ennallaan. Niin pitkä pöytä, kuin hyllyt ja kaapit sekä näkyvillä olevat astiat ja katosta roikkuvat kynttilälyhdyt näyttivät tutuilta.


Oliko kaikki sekaisempaa ja likaisempaa nyt, kun Morof ei ollut täällä asunut. Niin olisi voinut kuvitella, mutta totuus oli toinen. Veli oli ajan kuluessa ottanut enemmän vastuuta viljelyksistä ja peltotöistä ja Morof oli hoitanut enemmän taloutta, kirjanpitoa ja rakennusten kunnossapitoa, mutta ei rajanveto ollut sisarusten välillä koskaan kovin tarkkaa.


Samassa Rafael ryntäsi sisään ilman jälkeäkään tavanomaisesta rauhallisuudestaan. Mies tuijotti hetken epäuskoisena Nurinin ritarikunnan vaatteisiin sonnustautunutta naista, mutta lukemattomista mielessä myrskyävistä kysymyksistä huolimatta kaappasi tämän sanaakaan sanomatta syleilyyn. Morof oli ehkä hivenen yllättynyt tunteenpurkauksesta, mutta vastasi enemmän kuin mielellään vanhan ystävän eleeseen.


”Sinulla taitaa olla tarina, jos toinenkin kerrottavana”, Rafael totesi irrottautuessaan syleilystä ja katsoessaan uudelleen ystäväänsä.


”Uskoisin että hieman enemmän on tapahtunut minulle kuin kaikille täällä kylässä yhteensä.”


”En edes tiedä mitä kysyisin”, Rafael sanoi. ”Mutta siis ritari? Nurinin ritari, oikeasti?”


Morof nyökkäsi ja vastasi: ”Kyllä ja niinpä minut on koulutettu sekä Nurinin että Lomasin ritarien taistelutyyliin.”


Rafael katsoi Morofia pitkään ja sanoi: ”Nyt siis tiedät mikä olen.”


”Sinulta oppimani taidot yhdistettiin kouluttajien toimesta Lomasin tyyliin, joten tiedän sinun olevan Lomasin ritarikuntaa.”


Rafael nyökkäsi eikä edes muistanut miksi ei ollut asiaa aikoinaan kertonut. Ehkä vainoharhaisuutta tai tarvetta suojella uusia ystäviä, mutta niin hän joka tapauksessa oli toiminut.


”Olen nähnyt ja kokenut niin paljon, että ymmärrän hyvin, miksi salailit alkuperääsi. Kukapa ei tässä maailmassa haluaisi niin tehdä”, Morof jatkoi hymyillen.


”Ensimmäistä kertaa näen ritarin kantavan myös lafaattien pistomiekkaa. Vaikea kuvitella miksi se roikkuu asevyölläsi, mutta silläkin lienee oma tarinansa.”


”Olen saanut myös lafaattien vartiokaartin koulutuksen ja sen merkkinä kansleri ojensi minulle henkilökohtaisen rapiirin.”


Rafael pyöritteli epäuskoisena päätään.


”Mutta olet oikeassa, silläkin on oma tarinansa, joka on huomattavasti noita sanoja pidempi”, Morof jatkoi.


”Minulla on tuhat kysymystä mielessäni, mutta ehkä on parempi, että kerrot vain kaiken alusta alkaen”, Rafael sanoi.


”Jos täällä yhä edelleen saa olutta suun kostukkeeksi niin mikäpä siinä.”


”Ei se niin hyvää ole kuin sinun tekemäsi, mutta ihan juotavaa.”


”Missä kelvoton veljeni on, joka ilmeisesti on jatkanut oluenkin valmistamista?”


”Hän on kai viljelmillä, mutta eiköhän sana omituisesta vieraasta kiiri aika äkkiä sinnekin.”


”Joko hän on antanut anteeksi lähtöni?”


”En tiedä, ensin hän oli niin vihainen, että piti täydellistä mykkäkoulua ja sen jälkeenkin kieltäytyi puhumasta sinusta”, Rafael vastasi. ”En ole painostanut turhaan. Eihän ollut mitään varmuutta palaisitko koskaan takaisin.”


Morof huokaisi ja vastasi: ”Lähtiessäni en tiennyt paluusta, mutta nyt tiedän. En ole täällä palatakseni kotiin, en nyt enkä koskaan.”


Rafael nyökkäsi yllättymättä. Morofin asu yksinään kertoi, ettei tämä koskaan enää tulisi asettumaan aloilleen pieneen maalaisyhteisöön.


”Olut maistuisi edelleen, jopa veljeni tekemänä.”


Rafael asteli tottuneesti lattialuukulle, jonka alta löytyi maan sisään kaivettu kuoppa. Kuopan pohjalle laskeutui tikapuut, mutta luukun karmiin oli kiinnitetty muutama köysi, joilla ruokakoreja tai oluttynnyreitä saattoi liikutella alas kiipeämättä.


Rafael otti yhdestä köydestä kiinni ja hinasi oluttynnyrin ylös. Syvä kuoppa piti pohjalle lasketut tavarat viileinä ja niinpä puukuppeihin kaadettu juoma oli oivan juomakelpoista.


”Kyllähän tätä nyt juo”, Morof totesi. ”Ainakin kaiken sen viininlipityksen jälkeen mitä olen näinä vuosina saanut kokea.”


”Se on varmaan ollut kovin koettelemuksesi.”


Morofin kasvoilla käväisi murheellinen ilme, joka ei jäänyt Rafaelilta huomaamatta. Uusi siemaisu olutkupista peitti ilmeen, joka juoman myötä huuhtoutui pois. Oli kuitenkin selvää, että Morofin matka oli pitänyt sisällään raskaita aikoja. Kysymykset saivat kuitenkin odottaa, nainen kertoisi elämästään niin kuin itse halusi.


Ennen kuin keskustelu ehti jatkua, Rolof astui sisään. Ei Rafaelin tapaan innokkaana ja riemuissaan vaan rauhallisin askelin synkkä ilme kasvoillaan. Mies katsoi pitkään siskoaan, jota oli nykyisessä olemuksessa vaikea jopa tunnistaa. Rolof ymmärsi välittömästi saman kuin Rafael. Morof ei ollut palaamassa. Tämä oli vain vierailu lopullisesti taakse jätetyssä elämässä.


”Terve veli”, Morof sanoi tyynesti. Veljen synkkä olemus kertoi tämän tunteista, joten oli parempi itse aloittaa kylmän tunnelman rikkominen.


Rolof pysyi vaiti. Käveli vain kaksikon ohitse ja istui pöydän ääreen edelleen siskoaan tuijottaen.


”Anteeksi etten kertonut lähdöstäni, mutta se oli ainoa tapa päästä kaikesta pois”, Morof jatkoi.


”Kaikesta!” Rolof kivahti. ”Siis minusta, kodista, tilasta ja ystävistä!”


”Jos olet sitä mieltä, että olin onnellinen ja tämä oli minulle paras paikka elää niin et tunne minua ollenkaan.”


Rolof ei vastannut.


”Pyysin anteeksi ainoaa asiaa, josta olen pahoillani”, Morof sanoi. ”Olen pahoillani, etten kertonut sinulle lähdöstäni, mutta mistään muusta en ole pahoillani enkä mistään muusta aio tuntea syyllisyyttä.”


”Olisit sitten kertonut”, Rolof mutisi.


”Olisit kaikin keinoin yrittänyt estää lähtöäni. Ratkaisuni oli meille molemmille parempi, ei turhia hyvästejä, ei tarvetta jääräpäisille keskusteluille.”


”Ehkä olisin halunnut itse päättää mikä on minulle parasta.”


”Sinä olisit halunnut minun jäävän, lähes hinnalla millä hyvänsä ja siitä seurannut riita olisi ollut paljon tätä pahempi juova välillämme”, Morof totesi. ”Sinulla on oikeus kiukutella siitä, etten kertonut, mutta minulla oli oikeus lähteä tavalla, minkä koin itselleni parhaaksi.”


”Lähteä ja jäädä sille tielle”, Rolof sanoi raskaasti huokaisten.


”Sillä tiellä olen nyt ja tulevaisuudessa ja sillä tiellä olen löytänyt itseni ja paikkani tässä maailmassa.”


”Ja minun paikkani on edelleen täällä”, Rolof totesi.


”Sinä olit aina enemmän hafaami kuin minä. Aina lähempänä tätä elämäntapaa.”


Rolof tuijotti eteensä ja yritti selvittää mitä oikeasti tunsi. Mitkä tunteet olivat vain itsekeskeisiä seurauksia valinnoista, joita ei ollut kyennyt ymmärtämään ja mitkä aitoja toisen hyvinvoinnin huomioon ottavia.


”Joten vielä kerran anteeksi”, Morof sanoi. ”Muuta en enää sano ja toivon veljeni haluavan minut edes vierailulle taloonsa.”


Rolof nousi ja asteli siskonsa luokse.


”Tämä on aina myös sinun talosi, olit sitten missä päin maailmaa tahansa”, Rolof sanoi ja halasi siskoaan.


Morof huokaisi helpottuneena ja vastasi halaukseen.


”Ainakin lihaksia olet matkasi varrella saanut”, Rolof totesi irrottautuessaan halauksesta. ”Asusta ja aseista päätellen olet saanut aika paljon muutakin.”


”Hän ei varmasti ole enää sama Morof, jonka aikoinaan tunsimme”, Rafael sanoi. ”Haluamme varmasti molemmat kuulla mitä kaikkea on tapahtunut.”


Rafael oli hyvillään, että saattoi yhtyä keskusteluun. Sisarusten välienselvittely oli päättynyt toivotun onnellisesti ja tunnelman rentoutumisen saattoi aistia.


”Koska olut on jo nostettu esiin, niin käydään pöytään ja annetaan siskoni kertoa matkastaan”, Rolof sanoi hymyillen ensi kertaa.


Rafael istui pöytään oluttynnyrin seuraksi, kun Rolof haki itselleen kupin ja Morof riisui asevyönsä repun päälle.

Paluu ei ole lopullinen


Usea kupillinen olutta nautittiin pöydän ääressä, kun Morof kertoi matkastaan aina siitä hetkestä, kun vuosia sitten poistui kylästä. Kohtaaminen Defuksen kanssa, elämä ja koulutus Nurinissa Borenin ystävänä ja sota Lafaattien maasta saivat kuuntelijat haukkomaan henkeä. Liikutusta ei voinut välttää, kun eteen tuli Nouren kuolema ja tämän muistoa kunnioittaen ritarikoulutuksen loppuunsaattaminen.


Sitä seurasi uusi vaihe elämässä, ensin Defuksen vieraana, kouluttautuminen vartiokaartin taitoihin ja lopulta joutuminen gindarien vangiksi sekä pakeneminen näiden käsistä.


Seesteisemmän osan tarinaa muodosti asettuminen Famousiin, suostuminen nostoväen kouluttajaksi ja omien taitojen hiominen Lomasin taistelutyyliin. Erityisen osansa tarinassa saivat ne kaksi suhdetta, jotka eivät olisi olleet mahdollisia eivätkä edes sallittuja hafaamien keskuudessa, mutta joita Morofilla ei ollut syytä piilotella.


Rakkaus Noureen ja tämän traaginen menetys olivat edelleen tuskallisia muistoja. Suhde Avenneen oli helpompi kertoa, mutta sitä varjosti Morofin päätös lähteä viestinviejäksi etelään. Kuinka kauan tuo rakkaus odottaisi? Riittäisikö rakkauden voima erossa olemisen ylitse?


Kun Morof lopetti tarinansa tasankolaisten luota lähtöön niin huoneeseen laskeutui täydellinen hiljaisuus. Sen paremmin Rafael kuin Rolof ei kyennyt muodostamaan minkäänlaista lausetta. Kumpikin oli ymmärtänyt, että Morof oli kokenut paljon ja että tämän matka oli varmasti ollut sekä mielenkiintoinen että raskas, mutta mikään ei ollut valmistanut siihen mitä he juuri olivat kuulleet.


Rafael ja Rolof tuijottivat pöydän pintaa, yrittivät sulatella kuulemaansa vaivihkaa toisiaan vilkuillen. Tarina oli iloinen ja kunnioitettava, murheellinen ja raaka. Morof ei todellakaan enää ollut sama nainen, joka aikoinaan oli tämän saman pöydän ääressä istunut.


Morof oli myös hiljaa. Hän tunsi oman matkansa, mutta sen kertominen näin juurta jaksaen oli ollut fyysinen ponnistus. Tuntui kuin olisi juossut pitkän matkan. Sydän löi taajemmin ja hengityksessä oli selvää rasituksen tuomaa raskautta.


”En tiedä mitä sanoa”, Rafael viimein totesi. ”Tunnen suurimman osan nimistä ja paikoista, joita olet kohdannut, mutta silti tuntuu käsittämättömältä, että olet matkannut kaiken tuon läpi.”


”Minulla on ollut matkassa niin onnea kuin epäonnea, monesti käsi kädessä ja niiden siivittämänä on polkuni muotoutunut kuin itsestään”, Morof vastasi. ”Oli epäonnea joutua vihollisen vangiksi, mutta onnea löytää sieltä Defuksen kaltainen ystävä, joka antoi mahdollisuuden odottamattomaan uravalintaan. Oli onni päästä Nurinin ritarikoulutukseen ja löytää sieltä rakkaus, mutta epäonni riisti minulta sen ja viitoitti matkaani eteenpäin.”


”Mutta olet kuitenkin itse ollut onnesi rakentaja”, Rafael sanoi. ”Omat tekosi ovat muovanneet onnen mahdollisuuksia. Ilman omia kykyjäsi et olisi kyennyt vapauttamaan Defusta, et vakuuttamaan Borenia ritarikoulutukseen pääsystä, et pakenemaan gindarien kynsistä, etkä myöskään olisi päässyt kouluttamaan muita Famousissa.”


”Siinä sinulla on ansiosi”, Morof totesi.


”En kiellä, mutta se oli vain pieni alkusysäys ja jo minun koulutuksessani olit poikkeusyksilö”, Rafael vastasi Rolofia vilkaisten.


”Tiedän, sisko oli koko ajan askeleen tai kaksi minua edellä”, Rolof sanoi. ”Tietenkin joskus harmitti, että sisko oli niin paljon parempi taistelija, etten kyennyt edes fyysisellä voimalla kuromaan etumatkaa umpeen.”


Morof hymähti tunnustukselle.


”Pääsin siitä ylitse, koska samalla tuntui, että koko koulutus oli hänelle paljon tärkeämpi asia elämässä. Minulle se oli vain virkistävä sivujuonne maatilan hoitamisen ohessa, ilman mitään päämäärää, pohjatonta kiinnostusta tai todellista halua kehittyä. Äskeistä tarinaa kuunnellessa käsitykseni sai lopullisen vahvistuksen. Minulla ei varmasti olisi ollut sellaista intohimoa eteenpäin, joka mahdollisti siskon kuvaileman matkan.”


Rolof käänsi katseen siskoonsa ja jatkoi: ”Miksi olet täällä? Miksi askeleesi kaiken kertomasi jälkeen palasivat tänne.”


Morof huokaisi ja aikoi vastata.


”Ja tiedän ettet tullut palataksesi tai nähdäksesi meitä.”


”Olen sanansaattajan roolissa menossa Nuriniin”, Morof aloitti. ”Suuri metsä oli enemmän tai vähemmän matkan varrella ja ollakseni rehellinen, pohdin kiertääkö vaiko kävellä sen läpi.”


”Ainakin minä olen iloinen, että päädyit tänne”, Rafael sanoi. ”Mutta millaista viestiä oikein viet?”


”Hafaamien elämäntapa ei houkutellut. Se ja menneisyyden haavat todellakin tekivät kaikkensa, jotta olisin päätynyt kiertämään Suuren metsän”, Morof jatkoi Rolofia katsoen. ”Joten olet oikeassa veliseni, en ole palaamassa eikä tänne tuloni ollut itsestäänselvyys. Mutta siinä olet väärässä, ettenkö olisi halunnut nähdä teitä. Se on yksi syy miksi tähän vaihtoehtoon päädyin.”


”Yksi syy”, Rafael totesi. ”Viesti on toinen syy?”


”Sinne päin, viesti on salainen eikä ole minun vallassani kertoa kaikkea siitä kenellekään, mutta vallassani on kertoa mihin se liittyy ja se on toinen syy tänne tulooni.”


Morof madalsi ääntään ja kuiskasi: ”Mitä seuraavaksi sanon, on vain teidän korvillenne. Ikinä missään ette asiasta saa edes leikillä vihjata. Jos ette kykene antamaan minulle ehdotonta lupausta vaikenemisesta niin keskustelumme loppuu tähän.”


”Minä lupaan”, Rafael sanoi miettimättä.


Rolof katseli kahta muuta hetken aikaa, mutta vastasi lopulta: ”Minä lupaan.”


Morof uskoi Rafaelin sanoja, mutta tuijotti yhä veljeään.


”Usko nyt, osaan pitää suuni kiinni”, Rolof totesi. ”Olen ainakin siinä asiassa ollut aina sinua parempi.”


”Hyvä on.”


Morof kertoi kuiskaten viestin sisältämästä kokoontumisesta, samalla paljastaen sen ajankohdan ja sijainnin. Tiedot piti puristaa huulilta, koska ne eivät mitenkään saisi päätyä vääriin korviin. Rafaelin oikeutus saada kuulla asiasta oli kuitenkin vahva niin miehen historian kuin tämän Morofin elämälle antaman avun takia. Omaan veljeen tai tämän tarpeeseen kuulla asiasta nainen ei luottanut yhtä paljon, mutta kai tämä oli pakollinen paha, joka piti huomioida.


”Miksi sinä meille tuon halusit kertoa”, Rolof kysyi hämmentyneenä, mutta käänsi jo ennen vastausta katseensa Rafaeliin.


”Aiotko sinäkin nyt lähteä? Sännätä jonnekin toivottoman vastarinnan joukkoon.”


”Lomasin ritarina minulla on velvollisuuteni.”


”Ei kai sota yhtä ritaria kaipaa.”


”Ei yhtä, mutta ehkä jokaista”, Rafael vastasi. ”Ja minun velvollisuuteni ulottuu paljon syvemmälle. Minun paikkani on siellä, missä Loranam taistelee vastaan.”


Morof huomasi Rafaelin sanojen jälkeen muistelevansa jo toisen kerran saman matkan aikana kohtaamistaan Firmaksen kanssa. Mitä tuo toinen maanpaossa elävä ritari teki? Oliko tämä saanut jotenkin tiedon tapahtumien kulusta ja oliko nainen myös liittymässä mukaan?


”Hafaamit syntyivät rauhanliikkeen tarpeesta ja siksi tuota on vaikea ymmärtää”, Rolof totesi Rafaelin sanat kuullessaan.


”Rauha on aina paras ja tavoitelluin vaihtoehto, mutta joskus on taisteltava, että sellainen olisi saavutettavissa”, Rafael vastasi.


”Pohjoisen kaupunkisodat olivat siis välttämättömiä rauhan saavuttamiseksi”, Rolof sanoi. ”Rauhanliike lähti aivan turhaan pakoon.”


”Sota on usein, ehkä lähes aina turha, mutta puolustajan mahdollisuudet miettiä sen oikeutusta tai etiikkaa ovat paljon hyökkääjää vähäisemmät”, Rafael vastasi.


”Olen nähnyt millainen ero on vapaalla kaupungilla ja miehityksen alle joutuneella”, Morof sanoi. ”Ero on järkyttävä ja kertoo kammottavalla tavalla miksi Loranamia on puolustettava. Vaihtoehtona ei ole antautuminen, sillä omin silmin näkemäni todisteet kertovat mitä se tarkoittaa.”


Rolof ei tiennyt mitä vastata. Rafael tunsi piikin sydämessään, kun joutui miettimään miehitettyjen kaupunkien elämää.


”Hafaamit synnyttivät oman rauhansa polkemalla uskonnon avulla yksilönvapauden ja itsemääräämisoikeuden jalkoihinsa”, Morof jatkoi tuhahtaen.


”Uskonto antoi kehykset, joiden sisällä rauhaisa eläminen oli mahdollista”, Rolof vastasi.


”Ja koska minä en sopinut noiden kehysten sisään, olin uhka hafaamien rauhalle!”


”En minä tiedä miksi lait on laadittu, mutta niin nyt vain on.”


”Sekö oikeuttaa paikalleen pysähtyneen maailman, että joku joskus on määrännyt jotakin.”


Morof tuhahti äänekkäästi ja jatkoi: ”Nurinissa on kaikilla vapaus elää haluamallaan tavalla, eikä siellä ole yhtään sen sotaisampaa kuin täällä, iloisempaa ja rennompaa kylläkin.”


Morof vilkaisi Rafaelia ja sanoi: ”Niin on ollut kaikissa pohjoisen kaupungeissa eikä tänäkään päivänä vapautta tai itsemääräämisoikeutta rajoita uskonto tai ahtaat lait vaan ihan konkreettinen vihollinen.”


Rolof vaikeni omiin ajatuksiinsa vaipuen.


”Ilmeisesti viestissä on jotakin muutakin”, Rafael sanoi Morofille sisarusten väittelyn hiljennyttyä toistamiseen.


”On siinä, mutta ne sanat ovat vain valituille korville”, Morof vastasi. ”Ehkä joskus sinunkin korvasi olisivat kuuluneet tuohon joukkoon, en tiedä, mutta nyt asia on toisin.”


”Osat ovat vaihtuneet siitä, kun saavuin tänne.”


”Osat voivat vaihtua vielä moneen kertaan tulevaisuudessa.”


”Lähdet siis takaisin pohjoiseen?” Rolof kysyi.


Rafael nyökkäsi.


”Ja sinä jatkat matkaasi?” Rolof jatkoi kääntäen ilottoman katseen siskoonsa.


”Niin asiat menevät”, Morof vastasi. ”Tämä oli vain ohikiitävä hetki, joka puhdisti menneisyyden haavoja. En tiedä koska seuraavan kerran pääsen käymään vai pääsenkö koskaan.”


Rolof vaikeni jälleen synkän näköisenä.


”Jos näytät tuollaista naamaa minut nähdessäsi niin en tiedä kannattaako edes miettiä uutta käyntiä.”


Rolof kohautti olkiaan, mutta nosti kuitenkin kolpakon nopeaan tervehdykseen ja siemaisi olutta.


”Ei meillä mikään polttava kiire ole, joten jos veliseni kykenee nauttimaan yhdestä illasta siskonsa kanssa niin voimme istua pöydän ääressä aamuun asti”, Morof jatkoi.


”Aamu on hyvä aika lähteä”, Rafael sanoi. ”Istun mielelläni kanssanne vielä yhden yhteisen illan. Kunhan se ei tarkoita loputonta kinastelua ja sättimistä.”


Morof nosti kolpakon tervehdykseen ja katsoi veljeään. Rolof huokaisi, nosti oman kolpakkonsa ja hymyili, ehkä hieman väkinäisesti mutta hymyili kuitenkin.

Kuinka paljon on liikaa


Aamun ensimmäisten säteiden valaistessa maisemaa, katseli Morof talonsa kuistilta tuttua pihapiiriä. Suurten puiden varjostama pieni aukea ja kylästä saapuva hiukan polkua leveämpi tie sekä entinen kotimökki ja nykyinen Rafaelin asunto, loivat seesteisen harmonisen maiseman.


Morofin katse tarkentui mökkiin, jonka hän tiesi olevan tyhjillään. Mies oli jo lähtenyt omalle matkalleen. Päätös oli ymmärrettävä, aamuyön pimeydessä hänkin oli aikoinaan lähtenyt. Hyvästit olivat helpompia mielikuvissa kuin elävässä elämässä. Miksi pitkittää kerran sanottua kyynelillä tai turhilla lauseilla.


Morof huokaisi syvään. Rafael oli lähtenyt ja nyt oli hänen aikansa. Tapaisivatko he vielä joskus jossakin pohjoisessa. Se oli mahdollista, jopa todennäköisempää kuin paluu tänne. Kotitila ja veli oli nähty ja asiat puhuttu yön tunteina niin kuin ne vain oli mahdollista puhua. Aikoinaan, vuosia sitten oli lähtö ollut epäselvä, matkan tarkoitus tuntematon, mutta nyt tie edessä oli kirkas ja syitä palata toistamiseen oli vaikea nähdä.


Morof oli pukeutunut tunikaan, housuihin ja saappaisiin. Varusteet olivat pakattuna reppuun, miekat kääritty peitteen sisään. Lähtö tuntemattomana oli parempi, muistikuvia ritarista ei enää tarvittu. Selän takana vyöhön pujotettuna oli Rafaelilta saatu tikari ja harteilla matkalaiselle sopiva hupullinen kaapu.


Morof nosti repun selkäänsä ja katseli vanhaa tupaa, jossa niin monta vuotta oli vietetty ja jossa edellinen yö oli kulunut keskustellen ja tuttua olutta siemaillen. Oli aika jättää entinen taakse ja tällä kertaa mitä todennäköisimin lopullisesti.


Juuri kun Morof kääntyi sulkeakseen ulko-oven perässään, kuului hänen veljensä huoneen suunnalta ryskettä ja hienoista kiroilua. Nainen astui kummissaan takaisin sisään. Morof tuijotti metelin suuntaan ja näki Rolofin kompuroivan huoneestaan reppu toiselta olalta roikkuen. Samalla mies yritti pomppia yhdellä jalalla ja kiskoa puuttuvaa saapasta jalkaansa.


”Mitä ihmettä sinä kuvittelet tekeväsi?” Morof totesi.


Rolof pysähtyi nähdessään siskonsa ja veti saappaan jalkaansa.


”Tällä kertaa et päässyt karkaamaan.”


”En aikonut karata vaan lähteä niin kuin kerroin jo illalla.”


”Mutta et ilman minua.”


Morof tuijotti kummissaan, kuinka veli kiskoi repun selkäänsä ja suoristautui hivenen hengästyneenä.


”Tällä kertaa lähden mukaasi. Miksi minä jäisin tänne, kun sekä sinä että Rafael katoatte matkoihinne.”


”Meillä molemmilla on tarkoitus”, Morof sanoi. ”Miksi sinä jättäisit kotitilan? Miksi lähtisit rauhanliikkeen suojista rauhattomaan ulkomaailmaan?”


”Sinähän väitit rauhanliikkeen saavuttaneen tavoitteensa alistamalla meidät typerien sääntöjen orjiksi.”


”Ei meitä, ei kaikkia, ei niitä, jotka sopivat heidän ihanteisiinsa.”


Rolof ei vastannut.


”En aio käyttää yhtään enempää aikaa sinun jääräpäisyytesi käännyttämiseen, joten toivottavasti tiedät mitä olet tekemässä.”


”Sinäkö tiesit lähtiessäsi ensi kertaa?”


”Ainakin minulla oli syy, jota en edelleenkään sinun puheistasi löydä.”


Rolof pysyi vaiti, joten Morof kohautti olkiaan ja asteli sanaakaan sanomatta ulos ovesta. Mies seurasi siskoaan tiedostaen hyvin, että aamuyön tunteina tehty päätös oli typerä, mutta silti hän ei ollut valmis kääntymään takaisin.


Morof vilkaisi taakseen ja totesi: ”Ilmeisesti pakkasit kaiken maallisen omaisuutesi tuohon reppuun.”


”Yritin varautua kaikkeen.”


”Kaikkeen ei koskaan voi varautua, siksi on parasta varautua yllätyksiin”, Morof sanoi. ”Mutta itsehän tuota reppua mukanasi raahaat.”


Sisarukset saapuivat lyhyen metsätien jälkeen tiheämmin rakennetulle alueelle, jota pidettiin kylän keskustana. Todellisuudessa siellä oli reilu kymmenen yksikerroksista rakennusta, joiden sijoittelussa ei ollut mitään suurempaa suunnitelmaa. Terminä keskusta oli siis suurellisuudessaan joustava.


Tänne kuitenkin kokoonnuttiin yhteisiin tilaisuuksiin, saavuttiin nauttimaan ainoan kapakan tarjoiluista ja lisäksi vieraiden tallit ja paikallinen kauppa sijaitsivat alueella. Jos jossain niin täällä siis saattoi törmätä muihin kyläläisiin.


Keltakaapuinen pappi seisoi kylän raitilla ja pysähtyi tuijottamaan lähestyviä sisaruksia, erityisesti Morofia. Rolof käänsi katsettaan sivuun ja yritti esittää, ettei huomannut mitään. Samalla mies yritti kiihdyttää askeliaan, jotta epämiellyttävä kohtaaminen olisi mahdollisimman nopeasti ohitse.


Morof vastasi katseeseen eikä ollut aikeissa hävitä tuijotuskilpailua. Hän myös hidasti askeliaan ja sai muualle katselevan veljensä törmäämään reppuunsa. Rolof yritti työntää siskoaan eteenpäin, mutta tämän lihakset jarruttivat liikettä ja tekivät selväksi, ettei Morof halunnut välttää kohtaamista papin kanssa.


Oliko pappi tarkoituksellisesti kylänraitilla ja oliko tällä vakoojia vahtimassa, mitä kotiin palannut Morof teki, sitä ei varmaksi voinut sanoa. Jos pappi oli osunut paikalle vahingossa, oli se melkoinen yhteensattuma. Käytännössä liian suuri olakseen uskottava.


”Hafaamien turma ymmärtää siis lähteä pois ja vie näköjään koko verilinjansa mukanaan”, pappi totesi.


Morof seisahtui ja vastasi: ”Melkoinen saavutus olla yksin kokonaisen kansan turma.”


”Olet antanut saastaisen lihasi koko kylälle ja mikään tuomio ei ole sinulle liian kova! Olet vietellyt tuhon tielle niitä, joilla ennen oli uskon tuomaa toivoa pelastuksesta!”


Morof nauroi pilkallisesti ja vastasi: ”En ole antanut lihaani koko kylälle, vain kaikille niille naisille, jotka eivät minun jälkeeni enää koskaan kaipaa saastaista miestä.”


Papin kasvot punastuivat vihasta.


”Oliko pakko härnätä lisää”, Rolof kuiskasi ja yritti pysytellä siskonsa takana, poissa papin suoran katseen alta.


”Lisää”, Morof tuhahti. ”Jos tuo ääliö väittää, että olen maannut kaikkien kyläläisten kanssa ja minä puolitan tuon määrän, niin enhän minä mitään lisännyt, päinvastoin.”


”Mutta ethän sinä nyt kaikkien naistenkaan”, Rolof aloitti.


”No en tietenkään”, Morof kivahti. ”Mutta ei kai tässä keskustelussa ole tarkoitus pysytellä totuudessa. Eiköhän tuon keltaisen keikarin ensimmäiset sanat jo kertoneet sen.”


Pappi sai koottua itsensä ja sanoi: ”Toit aseita hafaamien keskuuteen! Tuhosit vuosisataisen rauhanaatteen palaamalla aseiden kanssa!”


”Eipä aate kovinkaan vankka ollut, jos yhden yön vierailuni onnistui sen tuhoamaan.”


”Sinä todellakin olet turmion kuva! Todistat oikeaksi kaiken mistä olemme varoittaneet!”


Morof tuijotti pappia sopivaa loukkausta miettien ja samalla ihmetteli, mikä edellisen väitteen tarkoitus oli.


”Saastainen lihasi tarttui aseisiin heti, kun lähti täältä pois! Se todistaa kaikki varoituksemme tosiksi, rauhanaate ei voi koskaan elää kaltaisissasi! Sinut ja muut pitää kitkeä pois, jotta hafaamit selviävät!”


”Tartuinko aseisiin siksi, mitä luonnostani olen vai siksi, mitä te ja muut teidän ohjaamina minulle tekivät”, Morof kivahti ja astui kohti pappia.


”Älä tuo saastaista lihaasi lähelleni!”


”Puhut niin paljon lihastani, että alan epäillä sinun salaa himoitsevan sitä.”


Pappi ei kyennyt vastaamaan.


Morof tarttui papin käteen ja veti sen jalkoväliinsä: ”Tässä on sinulle saastaista lihaa.”


Pappi yritti vetää kättään pois.


Morof painoi kättä tiukemmin jalkoväliään vasten ja tuijotti miestä uhmakkaasti. Vaikka häntä inhotti haaroissa oleva käsi niin hän tiesi, että vielä enemmän teko inhotti pappia ja sehän oli tarkoituskin. Olihan hänellä sentään housut jalassa, joten oma inhotuksen tunne oli vain välillinen.


”Ehkä joudut tämän jälkeen katkaisemaan kätesi, koska miten voisit elää sellaisen kanssa, joka on koskenut saastaista lihaani.”


Pappi nielaisi äänekkäästi ja Morof irrotti viimein otteensa. Mies vilkaisi kättään eikä selvästikään tiennyt mihin sen laittaisi. Hetken epäröityään hän vei molemmat kätensä selän taakse.


Morof naurahti ilkeästi ja nautti osien kääntymisestä. Mieleen palautui kirkkaana pappien hänelle lausumat uhkaukset ja lähellä käynyt ruoskinta, josta Rafael oli hänet pelastanut.


”Tiedät varmasti, että voisin tappaa sinut paljain käsin”, Morof sanoi. ”Ihan ilman hafaamien turmioksi koituvia aseita.”


”Morof, älä!” Rolof huudahti.


”Et sinä uskalla koskea saastasilla käsilläsi minuun.”


”Miksi en, koskithan sinäkin juuri minuun.”


”Se oli sinun tekojasi ja sinä maksat siitä joko tässä elämässä tai seuraavassa.”


”No sittenhän minä olen jo koskenut sinuun ja olen jo tuomioni saanut, joten mikä minua enää estäisi?”


”Olen pappisi, koko tämän kylän henki ja elämä.”


”Sinä et ole minulle mitään ja tälle kylälle, kaikille hafaameille, olet muiden kaltaistesi kanssa sairaus, joka pitää kitkeä pois.”


”Sinä olet sairaus ja levität sairautta pelkällä olemassaolollasi”, pappi sanoi käheästi kykenemättä peittelemään pelkoaan.


”Minä olen nähnyt maailman Suuren metsän ulkopuolella. Olen nähnyt pohjoisen kaupunkeja, joissa kukaan ei ole kuullutkaan hafaamien rauhanliikkeestä ja silti, silti siellä on elämä vapaampaa, yhdenvertaisempaa ja onnellisempaa kuin täällä.”


”Jos sinun saastaiset elämäntapasi ovat onnellisuuden mitta niin sellaista ei tänne kaivata!” pappi kivahti. ”Lähde pois äläkä ikinä palaa niin ehkä tuo levittämäsi sairaus saadaan hävitettyä!”


Morof tuijotti pappia ja kaikki muuttui. Enää ei ollut kyse vain hänestä itsestään, nyt uhka oli heitetty kaikkien muidenkin päälle tavalla, joka ylitti kiusaamisen, syrjimisen ja väkivallalla uhkailun. Ehkä mieskin ymmärsi sanojensa painon, sillä uudenlainen pelko täytti katseen. Nyt silmissä ja kasvoilla oli kauhua mitä ei lujinkaan usko voinut pyyhkiä pois.


Morof tarttui nopealla otteella papin kurkkuun ja puristi kivuliaasti astuessaan sivuun. Hän kaatoi hämmentyneen uhrinsa käden ja vartalon yhteisliikkeellä maahan. Nainen asetti polvensa miehen nivusien päälle ja painoi voimalla alas. Käsi piteli edelleen kurkkua, josta purkautui tuskainen rääkäisy.


”Minä olin lähdössä enkä todellakaan ollut palaamassa”, Morof sanoi kylmästi. ”Sanasi muuttivat kaiken.”


Morof veti toisella kädellä tikarin tupesta ja työnsi terän lähelle papin silmiä.


”Minä palaan ja palaan aseiden kanssa”, Morof sanoi. ”Ja jos olette syyllistyneet minkäänlaiseen puhdistukseen, jos olette koskeneetkaan tai saaneet muut koskemaan muihin sen varjolla, mitä nämä luonnostaan ovat, niin tulen tappamaan teidät kaikki, joka ikisen papin.”


Terä painui vasten toisen silmän alaluomea. Pappi makasi jähmettyneenä, uskaltamatta edes hengittää.


”Minä tapan teistä jokaisen ja sinä tiedät, että kykenen siihen”, Morof sanoi ja veti tikarin vähän kauemmaksi.


”Sinä tiedät sen, joten välitä tieto eteenpäin ja rukoile kieroutunutta jumalaasi, että palatessani näen mitä haluan nähdä.”


Pappi nyökkäsi epätoivoisen näköisenä.


Morof nousi, laittoi tikarin tuppeen ja asteli tapahtumia kauhistuneena seuranneen veljensä vierelle.


”Vieläkö olet lähdössä mukaani?”


”Tuon jälkeenkö muka voisin jäädä.”


”Haluaisitko jäädä kaiken sen jälkeen, mitä kuulit hänen sanovan?”


Rolof tuijotti siskoaan.


”Olenko minä sairaus? Ovatko muut kaltaiseni sairaus, joka pitää kitkeä pois?”


”Olen elänyt pappeja kuunnellen. Olen yrittänyt toimia heidän luomiensa lakien mukaan, mutta en silti halua ketään kitkettävän pois. Ei kai kukaan ole sairaus vain sen takia, millaiseksi on syntynyt.”


Morof odotti todellista vastausta.


”Ehkä en edes halua jäädä”, Rolof kuiskasi.


Morof jätti ehdollisuuden huomioimatta tarttuessaan veljeään olkapäästä ja hymyillessään tälle. Vastaus oli riittävä hafaamilta, joka kuitenkin joutui sanojensa myötä kävelemään hänelle opetetun maailmankuvan ylitse.

